Έγκλημα στο μέλλον | Στέλλα Κάσδαγλη\nαπό Στέλλα Κάσδαγλη | 25.1.2013 | The write time | 0 Σχόλια\nΤα Χριστούγεννα του 2012 τα πέρασα δίπλα στο τζάκι γράφοντας ένα αστυνομικό διήγημα (tech noir, λέει η Λυδία), με τίτλο Έγκλημα στο μέλλον. Στην πραγματικότητα ήταν ένα διήγημα-ξόρκι για τα σβησμένα καλοριφέρ, το οποίο τελικά δημοσιεύτηκε σε οχτώ (8) συνέχειες στο protagon.gr, με αφορμή αυτόν το διαγωνισμό. Αν σιχαίνεσαι να διαβάζεις πράγματα σε συνέχειες ή αν έχασες κάποιο επεισόδιο, μπορείς να διαβάσεις ολόκληρο το διήγημα εδώ.\nΆραγε στους κοιτώνες της NASA υπάρχουν χαραγμένα κρεβάτια; Ξέρεις, «Σούλα είσαι πρέζα» και αρχικά με ημερομηνίες;\nΗ σκέψη τρύπωσε στο μυαλό του σαν κάμπια, ή μάλλον σαν πινέζα με κεφάλι, καρφωτά, για να τον προλάβει πριν αποκοιμηθεί. Τον πέτυχε ακριβώς στην εύθραυστη ηρεμία μεταξύ ύπνου και ξύπνιου που είχε διαδεχτεί τη μανία της αδρεναλίνης, και μηδένισε έτσι απλά την απόσταση που με τόσο κόπο είχε διανύσει τις τελευταίες τρεις ώρες ο Κωστής Ζαφειρόπουλος, κοιτάζοντας το ταβάνι.\nΑνακάθισε στο σκληρό στρώμα βρίζοντας τη μάνα του, τα εγχειρίδια αυτοβοήθειας και όλους όσοι είχαν το θράσος να πουλάνε μαλακίες περί καλού ύπνου και σωστής διατροφής και ηρεμίας και αντιστρες τεχνικών, για να αποδίδεις, λέει, τα μέγιστα εκεί που πρέπει. Όταν πρέπει να αποδώσεις τα μέγιστα, το μόνο καύσιμο και το μόνο εργαλείο σου είναι η αδρεναλίνη. Και η καύλα. Σ’ αυτές θα στηριχτείς κι αυτές ούτε να κοιμηθείς θα σε αφήσουν ούτε να στίβεις γαμημένες πορτοκαλάδες. Θα επιβιώνεις για εβδομάδες ολόκληρες με δυο ώρες ύπνου κάθε βράδυ, θα γεμίζεις το στομάχι σου με κονσέρβες, καφέδες και τσιπς –ή καθόλου-, θα ξεχνάς ν’ ανοίξεις το παράθυρο, να κουνηθείς, να αναπνεύσεις, θα βρίζεις και θα αγκαλιάζεις την ομάδα σου σε λούπα και όταν έρθει η Στιγμή, θα βγάλεις εκεί έξω το τελευταίο γραμμάριο αδρεναλίνης, εκείνο που φύλαγες γι’ αυτήν ακριβώς τη Στιγμή, θα τους πάρεις τα σώβρακα, κι ύστερα… θα καταρρεύσεις. Τζάμπα οι ώρες που είχε σπαταλήσει προσπαθώντας να ηρεμήσει το ερεθισμένο του μυαλό. Για τον Κωστή Ζαφειρόπουλο, η Στιγμή είχε φτάσει.\nΚατέβηκε από το κρεβάτι και περπάτησε ξυπόλητος ως την τουαλέτα, προσέχοντας να μην ξυπνήσει τον Κινέζο και τον Αμερικάνο που κοιμόντουσαν τον ύπνο του δικαίου. Αυτοί, προφανώς, είχαν πάρει κάτι βαρύ, γιατί και αδρεναλίνη είχαν και καύλα και τον ίδιο Γολγοθά να σκαρφαλώσουν το επόμενο πρωί. Η Στιγμή, όμως, ήταν μόνο για κείνον, σκέφτηκε καθώς κατούραγε, μ’ ένα λοξό χαμόγελο στο πρόσωπό του.\nΌ Κινέζος ήταν εκτός συναγωνισμού. Η φορητή του μηχανή ξέρναγε τσιμέντο σε στρώσεις, για οικοδομές που δεν θα χρειάζονταν πια ανθρώπινα χέρια, ούτε εκατομμύρια για να χτιστούν. Η ιδέα ήταν καλή και η πατέντα δεν είχε λάθη, όμως ο ίδιος, ως προσωπικότητα, δεν έφτανε ούτε στο ένα δέκατου αυτού που χρειαζόταν για να στήσει μια επιχείρηση και να φέρει σε πέρας το πλάνο που του είχαν φορέσει με το ζόρι οι διψασμένοι Κινέζοι καθηγητάδες –ο Ζαφειρόπουλος ήταν σίγουρος γι’ αυτό, το ίδιο και η ομάδα που είχε σπεύσει στην αρχή να δουλέψει στο πρότζεκτ του Ασιάτη.\nΤο παιδί του Αμερικάνου, πάλι, ήταν συγκλονιστικό –αρκετές φορές μέσα στους δύο προηγούμενους μήνες είχε ευχηθεί να είχε σκεφτεί πρώτος εκείνος την ιδέα: ένας πομπός υλικών κυμάτων που θα μπορούσε να εντοπίσει και να κυκλώσει οποιονδήποτε τυφώνα, προτού πλήξει κάποια κατοικημένη ή ευαίσθητη περιοχή, και να τον ανακατευθύνει σε ένα λιγότερο επικίνδυνο σημείο που θα επέλεγε ο ίδιος, μέσα από το ανατροφοδοτούμενο λογισμικό του.\nΑν η ομάδα του Αμερικάνου κέρδιζε τις εντυπώσεις στην παρουσίαση της επόμενης ημέρας και το Redirectus έπαιρνε πρώτο σειρά για χρηματοδότηση, ο Σάντι θα ήταν μάλλον ο τελευταίος καταστροφικός τυφώνας που θα έβλεπε η ανθρωπότητα –και ο Χανκ θα γινόταν εκατομμυριούχος. Κι εκτός από εκατομμυριούχος, ήρωας. Ο ίδιος το ήξερε και, παρά τις προσπάθειές του να πιάσει επαφή με το βασικό του ανταγωνιστή (από την πρώτη βδομάδα του προγράμματος ήταν εμφανές ότι αυτός θα ήταν ο Ζαφειρόπουλος, και κανένας άλλος), να τιμήσει την έννοια της άμιλλας και να θυσιάσει τη φιλοδοξία του στο βωμό της καινοτομίας, απ’ όπου κι αν προερχόταν αυτή, δεν μπορούσε με τίποτα να ξύσει από πάνω του τη μάκα της επιθυμίας του για τη νίκη.\nΕκείνος δεν την ήθελε απλώς τη νίκη. Την έβλεπε να πλησιάζει κάθε μέρα και η άγρια χαρά της έδινε νόημα στα πάντα γύρω του. Το Petroll θα γινόταν πραγματικότητα γιατί δεν χρειαζόταν να προβλέψει το μέλλον –ήταν το μέλλον. Το πρόβλημα ήταν πως –ήταν σίγουρος- αυτό το ήξεραν κι άλλοι.\nΉθελε ακόμα ώρα για να χαράξει, όταν έσπρωξε απαλά την πόρτα του κτιρίου πεντακόσια ενενήντα τρία και βγήκε έξω στην παγωνιά. Οι υπόλοιποι τρεις της ομάδας του κοιμόντουσαν με κλειστά τα κινητά, οπότε ενδεχόμενο να ξαναπεράσουν άλλη μια φορά τα τεχνικά σημεία της παρουσίασης δεν υπήρχε. Ο Κωστής ζήλευε τα δεκαπέντε άτομα της ομάδας του αμερικάνου. Δεν μπορούσε με τίποτα να καταλάβει γιατί ο ίδιος είχε προσελκύσει τόσο λίγους στην αρχική παρουσίαση της ιδέας του, πριν από δέκα βδομάδες. Από την άλλη, ένιωθε ευγνώμων για τις γνώσεις και την υποστήριξή τους. Απλώς, η ιδέα –και το διεκύβευμα- δεν ήταν οργανικά δικό τους –γι’ αυτό και μπορούσαν να κοιμηθούν. Καταράστηκε για χιλιοστή φορά τους αμερικάνους και την εξάρτησή τους από το φτιαχτό τροπικό κλίμα των κτιρίων τους και τυλίχτηκε λίγο πιο σφιχτά στο μακρύ παλτό που είχε βουτήξει τελευταία στιγμή, με τη βαλίτσα στο χέρι, από την ντουλάπα του πατέρα του.\nΟ γέρος δεν παραπονιόταν ποτέ για κάτι τέτοια. Ο γέρος είχε περάσει πενήντα πέντε χρόνια σφάζοντας κοτόπουλα στο πιο βρόμικο πτηνοτροφείο στις επικράτειας –το να μην παραπονιέται ήταν γι’ αυτόν προϋπόθεση επιβίωσης. Στα 75 του, ζώντας το όνειρο της σύνταξης που δεν πίστευε ποτέ ότι θα απολαύσει, είχε μάθει αγόγγυστα να διαβάζει email στον υπολογιστή κι ήταν σίγουρο, σκέφτηκε με κάποια τρυφερότητα ο Ζαφειρόπουλος, ότι εδώ και δύο μήνες ταξινομούσε τους δισέλιδους ηλεκτρονικούς χειμάρρους του γιου του σε ειδικό φάκελο με τίτλο «Σαν Φρανσίσκο», αφού πρώτα τους διάβαζε με προσοχή, ρουφώντας μια μια τις λέξεις, κι ας μην είχε ιδέα τι σήμαινε το ένα τρίτο από αυτές.\nΟ Κωστής του έγραφε για το Πάρκο Ερευνών της NASA, όπου στεγαζόταν το Πανεπιστήμιο, σαν να του ζωγράφιζε το μπακάλικο της καινούριας γειτονιάς του. Του έγραφε για τους τύπους που συναντούσε καθημερινά, στα μαθήματα και στις εκπαιδευτικές εξορμήσεις (ιδρυτές υπερεθνικών κολοσσών και ιδιοφυίες της γενετικής, διάσημους επιστήμονες και δισεκατομμυριούχους διακοσίων χρόνων, μυαλά που έτρεχαν εκατό χρόνια μπροστά και ανθρώπους που έπαιζαν στα χέρια τους τις τύχες εκατομμυρίων άλλων), λες και του περιέγραφε τους γραφικούς ενοίκους κάποιας Αυλής των Θαυμάτων.\nΣε μια ολόκληρη σειρά από email, του είχε σκιαγραφήσει με κάθε λεπτομέρεια τον Χάρι, τον καινούριο δεκαοχτάχρονο φίλο του από το ΜΙΤ, το μυαλό που είχε φέρει τούμπα το σχεδιασμό του Petroll, κάνοντάς το δέκα κόμμα πέντε φορές πιο οικονομικό στην κατασκευή του. Στα εννιά του ο Χάρι είχε δεχτεί (κάπως απρόθυμα, είναι η αλήθεια) να γίνει το πουλέν του –για κάποιους ημίτρελου- διευθυντή του πανεπιστημίου και τώρα μιλούσε με τις ώρες -και με νοσταλγία ογδοντάχρονου γέρου- για την μπάλα που δεν έπαιξε τόσα χρόνια που έγραφε κώδικα, μπροστά σε μια οθόνη σαν αυτή όπου ο Κωστής έτρωγε με λύσσα τις τελείες του Πάκμαν. Ήξερε πως ο γέρος κέρδιζε μήνες ζωής διαβάζοντας την κάθε σελίδα. Ήξερε, επίσης, ότι τα βράδια ο πατέρας του ονειρευόταν πως διάβαζε για μια ζωή που δεν είχε ζήσει.\nΠερπατούσε σαν να ήξερε πού πήγαινε, ενώ στην πραγματικότητα δεν είχε ιδέα. Αν βρισκόταν στην Ελλάδα, θα έβγαινε από το Πάρκο και θα πήγαινε καρφί στο Μουσείο Ιστορίας των Υπολογιστών, όπου θα γινόταν την επόμενη μέρα το πανηγύρι των παρουσιάσεων και της απονομής. Όπως τις μέρες που ο πατέρας του τον έπαιρνε μαζί του στη δουλειά, για να μην αλωνίζει ολομόναχος και ενοχλεί τις γειτόνισσες, τρύπωνε κρυφά στις αποθήκες του πτηνοτροφείου και μετρούσε τα κοτόπουλα, έτσι θα γλιστρούσε πάλι στη μεγάλη συνεδριακή αίθουσα, έστω για να πάρει μια τζούρα από τον αέρα της αίθουσας, να ζυγίσει το χώρο και να προσανατολιστεί.\nΒρισκόταν όμως στην Αμερική, το μουσείο δεν είχε ξεχαρβαλωμένα παράθυρα ούτε τρύπιους τοίχους, και όποιον κι αν λάδωνε, όποιον κι αν παρακαλούσε, δεν υπήρχε περίπτωση να καταφέρει να μπει εκεί μέσα αξημέρωτα. Οπότε συνέχισε να περιφέρεται άσκοπα, προσπαθώντας να ρουφήξει όσο το δυνατόν περισσότερη από την ενέργεια του χώρου -αυτής της αχανούς έκτασης, της τόσο φορτισμένης με γνώση και προοπτικές, που κάποτε πίστευε ότι θα την έβλεπε μόνο στις ταινίες και στις φαντασιώσεις του, και τώρα δεν μπορούσε να χωνέψει ότι είχε γίνει, έστω και για ένα κλάσμα της αιωνιότητας, κομμάτι της οργάνωσής της.\nΠολλές φορές, μέσα στα επόμενα χρόνια, θ’ αναρωτιόταν πώς φάνηκε τόσο τυφλός μπροστά στον κίνδυνο. Πώς δεν διέγνωσε την απερισκεψία. Εκ των υστέρων, θα του ήταν εύκολο να δει το προφανές της εξέλιξης που τον περίμενε και να θυμώσει με τον εαυτό του που δεν είχε σταθμίσει σωστά τις διαστάσεις του πράγματος. Εκείνη την ώρα, όμως, κάτω από τα αστέρια της Καλιφόρνια, ζαλισμένος από τον ίλιγγο των ικανοτήτων του και των πιθανοτήτων, ο Κωστής Ζαφειρόπουλος ένιωθε σίγουρος ότι τίποτα δεν μπορούσε να πάει στραβά. Ακόμα και τη στιγμή που το γκλομπ προσγειωνόταν στο πίσω μέρος του κρανίου του, ακόμα και την ώρα που έπεφτε κάτω, αναίσθητος σχεδόν, ακόμα και στη διάρκεια των λεπτών που οι άγνωστοι τον έδεναν χειροπόδαρα, του έκλειναν τα μάτια και τον στοίβαζαν σαν σακί στο πίσω μέρος ενός οχήματος που έμοιαζε, από τον ήχο της μηχανής του, με βαν, ο Κωστής Ζαφειρόπουλος αδυνατούσε στο βάθος του να συνειδητοποιήσει πως όλα αυτά ήταν κάτι περισσότερο από ένα κινηματογραφικό αστείο.\nΣυνήλθε εντελώς όταν το βαν ακινητοποιήθηκε και κάποιος άνοιξε με δύναμη την πόρτα. Προφανώς μια γκλομπιά είναι ικανή δικαιολογία για να χαλαρώσει το σώμα από την τσίτα και να κάνει έναν ύπνο της προκοπής. Η σκέψη τον αιφνιδίασε, καθώς ο κάποιος τον τραβούσε έξω από το όχημα και το φως της ημέρας του θάμπωνε -ακόμα και πίσω από το μαντίλι- τα μάτια.\nΤον έσυραν δύο άτομα, με σχετική ευγένεια είναι η αλήθεια, καμιά πενηνταριά μέτρα πιο πέρα, πάνω σε γκαζόν. Ύστερα τα πόδια του ακούμπησαν ξύλινο πάτωμα, ύστερα σκόνταψαν σ’ ένα σκαλί που κανείς δεν τον είχε προειδοποιήσει ότι υπήρχε κι ύστερα τα δύο ρυμουλκά σταμάτησαν απότομα σ’ έναν υπερβολικά ζεστό εσωτερικό χώρο, μπροστά από έναν άντρα που μιλούσε μόνος του (στο τηλέφωνο; σε μαγνητόφωνο;) στα αγγλικά.\n«Καλωσήρθατε μίστερ Ζαφειρόπουλος» ακούστηκε, δυνατά τώρα, ο άντρας και ο Κωστής αναγνώρισε στην προφορά του κάτι έντονα αραβικό.\n«Πού όμως;» του αντιγύρισε, προσπαθώντας από τη φωνή να καταλάβει αν τον είχε ποτέ ξαναδεί.\n«Δεν γνωριζόμαστε» τον πρόλαβε ο άλλος, αγνοώντας τη διατυπωμένη ερώτηση και απαντώντας στη σιωπηρή. «Δεν με γνωρίζετε εσείς, δηλαδή, γιατί εγώ γνωρίζω καλά και εσάς και το Petroll σας. Λυπάμαι που η πρώτη μας συνάντηση έπρεπε να γίνει κάτω από τέτοιες συνθήκες και σε μια στιγμή που γνωρίζω ότι θα θέλατε να βρίσκεστε αλλού και να μιλάτε αντί να ακούτε να σας μιλούν. Θα ήθελα επίσης να σας διαβεβαιώσω ότι δεν κινδυνεύετε –τουλάχιστον όχι από εμένα και όχι αν δεν αποφασίσετε, βλακωδώς, να στραφείτε εναντίον μου».\n«Και ποιος είστε εσείς;»\n«Θα τα πούμε όλα, μίστερ Ζαφειρόπουλος, και σύντομα μάλιστα, γιατί ο χρόνος πιέζει όχι μόνο εσάς, αλλά και εμένα. Το όνομά μου σας είναι μάλλον άγνωστο, το ίδιο και το πρόσωπό μου. Έτσι κι αλλιώς» πρόσθεσε με ένα παιδικό γέλιο, αταίριαστο με τη βαριά φωνή του, «δεν πρόκειται προς το παρόν να ακούσετε ή να δείτε τίποτα από τα δύο. Το μόνο που χρειάζετε να ξέρετε» συνέχισε στον προηγούμενο κοφτό του τόνο, «είναι ότι είμαι το μέλλον, στο χώρο που είστε κι εσείς. Γι’ αυτό και μας συμφέρει να συνεργαστούμε».\n«Πώς;» τον ρώτησε ο Κωστής, που για πρώτη, περιέργως, φορά ένιωθε μια μια αγωνιώδη απορία να του κλείνει το λαιμό: άραγε ο τύπος ήταν θεότρελος ή απλώς πολύ ισχυρός; Και, στο τέλος τέλος, ο ίδιος τι προλάβαινε να κάνει γι’ αυτό;\n«Μίστερ Ζαφειρόπουλος, βρίσκεστε απελπιστικά κοντά σε μια συγκλονιστική εφεύρεση, το γνωρίζετε, έτσι; Αν πάρετε την υψηλή χρηματοδότηση που έχετε ανάγκη, αν εξασφαλίσετε την τεχνική υποδομή που θα σας επιτρέψει να κατασκευάσετε τα μηχανήματα Petroll σε ικανό αριθμό και με αξιόλογη ταχύτητα, θα έχετε στα χέρια σας το μοναδικό μέσο που μπορεί να σώσει ενεργειακά τον πλανήτη. Το γεγονός ότι το Petroll μετατρέπει ένα γραμμάριο πετρελαίου σε καύσιμο με απόδοση ίση με εκείνη εκατό λίτρων πετρελαίου σημαίνει… Ακόμα κι εγώ, μίστερ Ζαφειρόπουλος, που μεγάλωσα μέσα στη βιομηχανία, δεν μπορώ να συλλάβω τι ακριβώς σημαίνει αυτό. Οικονομικά, περιβαλλοντικά, ενεργειακά, κοινωνικά, ακόμα και εθνολογικά, αν θέλετε την άποψή μου. Είστε πολύτιμος, το γνωρίζετε. Και επικίνδυνος, επίσης».\n«Πού θέλετε να καταλήξετε;»\n«Μεγάλωσα μέσα στα πετρέλαια, μίστερ Ζαφειρόπουλος. Αν και η οικογένειά μου δεν είχε στην κατοχή της ποσότητες που θεωρούνται άξιες λόγου σε επίπεδο παγκόσμιας αγοράς, εντούτοις ο πατέρας μου κατόρθωσε να χτίσει μια περιουσία που μου δίνει το δικαίωμα να οραματίζομαι ένα ρόλο στην καινούρια ενεργειακή εποχή και να διαπραγματεύομαι αυτή τη στιγμή μαζί σας».\nΗ παύση του ήταν μελετημένη –αυτό (ίσως μόνο αυτό) ο Ζαφειρόπουλος μπορούσε να το δει καθαρά.\n«Επιλέξατε να απευθυνθείτε στους μεγάλους, μίστερ Ζαφειρόπουλος. Ξέρω» τον έκοψε προκαταβολικά (ο Κωστής ήταν σίγουρος ότι είχε υψώσει και την παλάμη) «πιστεύετε ότι σήμερα θα παρουσιάζατε στην τεχνολογική και βιομηχανική ελίτ. Ότι οι άξεστοι Άραβες πετρελαιοπαραγωγοί δεν θα είχαν καμία ανάμιξη –και κανένα συμφέρον να αναμιχθούν- σ’ αυτή τη φάση ανάπτυξης της ιδέας. Όμως κάνετε λάθος. Η ελίτ, μίστερ Ζαφειρόπουλος, είναι μία. Οι άξεστοι Άραβες που ορίζουν τις τύχες της πετρελαϊκής αγοράς, ορίζουν πολύ περισσότερα απ’ όσα πιστεύετε και στους «καθαρούς» τομείς γνώσης της Δύσης. Και η ελίτ, να ξέρετε, νιώθει να απειλείται από την εφεύρεσή σας».\n«Ενώ εσείς όχι;»\n«Ακριβώς. Εγώ όχι».\nΟ τρελός –ο Ζαφειρόπουλος είχε αποφασίσει να τον θεωρεί τρελό μέχρι αποδείξεως του εναντίου- έκανε άλλη μια μελετημένη παύση και την αξιοποίησε για να πιει νερό. Ο Κωστής έγλειψε διψασμένος τα χείλη του. Ο άλλος έδειξε να τον αγνοεί.\n«Εγώ, μίστερ Ζαφειρόπουλος, όπως σας είπα δεν έχω ποσότητες στις οποίες να βασιστώ. Το Petroll δε μου κόβει κέρδη, μου δίνει χρόνια. Αν δεχτείτε να συνεργαστούμε, η φτωχή μου παραγωγή μπορεί να γίνει επαρκής και η δική σας εφεύρεση, το ατού που θα συνεργαστεί άψογα με την πρώτη ύλη μου, για να της δώσει ένα ιδανικό προβάδισμα στην αγορά».\n«Είπατε πριν ότι είστε το μέλλον» τον έκοψε ο Κωστής. «Απ’ αυτά που μου λέτε, εγώ μάλλον χαμένο από χέρι σας βλέπω χωρίς το Petroll».\nΤο γέλιο του Άραβα αντήχησε βροντερό στην αίθουσα, που φαίνεται πως ήταν ψηλοτάβανη και μεγάλη.\n«Σας περίμενα πιο διορατικό, νεαρέ» είπε τελικά. «Αν εσείς δεν αναγνωρίζετε ότι το μέλλον ανήκει στις ευέλικτες δομές που μπορούν να δουν πέρα από τη μύτη τους, να υιοθετήσουν νέες μεθόδους και να προβλέψουν τις αλλαγές στος προτεραιότητες της αγοράς, τότε, πιστέψτε με, οι μέρες σας είναι μετρημένες, όπως και των περισσότερων από αυτούς που πιστεύετε ότι θα σας στηρίξουν. Μπορεί η κίνησή μου να σας φέρω εδώ, λίγο πριν ρίξετε τη μεγάλη ζαριά σας μπροστά στους επενδυτές, να σας φαίνεται κίνηση πανικού. Δεν είναι. Στην πραγματικότητα είμαι σχεδόν σίγουρος ότι σύντομα θα μ’ ευχαριστείτε γι’ αυτήν».\nΉταν η σειρά του Κωστή να ξεσπάσει σε γέλια.\n«Θα αστειεύεστε, βέβαια. Καταστρέφετε την ευκαιρία μου να παρουσιάσω την ιδέα μου σε μερικούς από τους ελάχιστους παράγοντες που έχουν τη δυνατότητα να επενδύσουν σε αυτήν, ώστε να γίνει πραγματικότητα. Μου προτείνετε να συνεργαστούμε –με πενιχρό κεφάλαιο και χωρίς εγγυήσεις, μαντεύω- εσείς, ένας άγνωστος από το πουθενά, πουλώντας μου τις δήθεν προοδευτικές σας απόψεις σα φύκια για μεταξωτές κορδέλες. Με απαγάγετε και με απειλείτε και ύστερα θέλετε να σας πω ευχαριστώ;».\nΟ Άραβας καθυστέρησε πριν απαντήσει.\n«Το κεφάλαιο που απαιτεί η κατασκευή του Petroll, μίστερ Ζαφειρόπουλος, είναι κάθε άλλο παρά πενιχρό, θα πρέπει να το γνωρίζετε καλύτερα από τον καθένα. Φυσικά, έχετε δίκιο: για μένα το ποσό είναι σημαντικό, σε αντίθεση με τους κολοσσούς που θα αξιολογούσαν σήμερα την παρουσίασή σας και που μπορούν να ρισκάρουν γενναιόδωρα, ακόμα και με μια τόσο υψηλή επένδυση. Όμως ξεχνάτε –ή δεν γνωρίζετε- ότι δεν θα το κάνουν καθόλου».\nΟ Ζαφειρόπουλος πήγε κάτι να πει, αλλά ο Άραβας τον έκοψε πάλι.\n«Τα συμφέροντα είναι μεγάλα, νεαρέ. Σας άφησαν να φτάσετε ως εδώ για να ρίξουν στάχτη στα μάτια. Στην πραγματικότητα» γέλασε «τώρα ευχαριστούν κατά πάσα πιθανότητα το Θεό που σας απήγαγα εγώ, ενώ θα ήθελαν πολύ να το έχουν κάνει εκείνοι. Δεν θα σας στηρίξουν ποτέ, μίστερ Ζαφειρόπουλος. Από πίσω τους βρίσκονται ακριβώς οι δυσκίνητοι ελέφαντες που η εφεύρεσή σας θα καταστρέψει δια παντός. Μαζί τους δεν έχετε καμία ευκαιρία. Μαζί μου, ναι, δεν θα έχετε εγγυήσεις ούτε λεφτά με τη σέσουλα. Θα έχετε όμως σεβασμό –και τα υπόλοιπα θα ακολουθήσουν».\nΓια μια στιγμή ο Ζαφειρόπουλος μπήκε στον πειρασμό να τον πιστέψει. Τα όσα έλεγε ακούγονταν λογικά –τόσο λογικά που τελικά του φαίνονταν κατασκευασμένα. Ο τύπος ήταν απατεώνας. Ή, στην καλύτερη περίπτωση, ένας ελαφρόμυαλος στο χείλος της καταστροφής.\n«Καλή η προσπάθειά σας» του απάντησε. «Αλλά δυστυχώς δεν πείθει. Το να σας ζητήσω να με αφήσετε ελεύθερο μάλλον θα ακουστεί αστείο –αν ήσασταν τόσο δημοκρατικός δεν θα με είχατε φέρει έτσι ως εδώ. Αλλά ό,τι ελπίζατε να πετύχετε με την απαγωγή μου, θα πρέπει, φοβάμαι, να το ξεχάσετε. Αρνούμαι».\nΤον έβαλαν σε ένα δωμάτιο, ζεστό όσο και το υπόλοιπο κτίριο, και ευτυχώς του έλυσε τα μάτια ένας άντρας με κουκούλα και βραχνή φωνή. Όχι ότι είχε σημασία, με την έννοια ότι δεν είχε τίποτα τριγύρω για να δει. Ένα τραπέζι, μόνο, παλιό και γδαρμένο, κι ένα πλαστικό ποτήρι με νερό. Δεν ήξερε αν ο Άραβας είχε στήσει έτσι το σκηνικό, προκειμένου να μην του δώσει κανένα στοιχείο για το πού βρισκόταν και το ποια ήταν η δική του ταυτότητα, αλλά αν έπρεπε να ποντάρει, θα έλεγε πως ναι. Πριν τον πάρουν από μπροστά του, του είπε ότι θα τον άφηνε μερικές ώρες (ή μέρες; Ο Ζαφειρόπουλος δεν ήταν σίγουρος. Είχε αρχίσει να πιστεύει ότι τον είχαν ψεκάσει με κάτι στο βαν, γιατί οι σκέψεις του ήταν θολές και το μυαλό του αργούσε να διαχειριστεί τις πληροφορίες) για να σκεφτεί ακόμα μία φορά την πρόταση, πριν του δώσει την τελική του απάντηση. Και μετά; τον είχε ρωτήσει ο Κωστής. Μετά θα είσαι ελεύθερος να πηδήξεις στο κενό, του είχε απαντήσει εκείνος. Το κενό που θα επιλέξεις.\nΣτο δικό του μυαλό δεν έμπαινε καν ζήτημα επιλογής. Μόνο ζήτημα χρόνου. Έπρεπε να προλάβει να φύγει από κει προτού τελειώσουν όλα.\nΠροτού κλείσει ολοκληρωτικά το πρόγραμμα του πανεπιστημίου και τον πετάξουν έξω για ασυνέπεια.\nΠροτού χάσει για πάντα την ευκαιρία να μιλήσει σ’ εκείνους που ήθελαν να τον βοηθήσουν –κι ας μην το ήξεραν ακόμα.\nΠροτού ο πατέρας του υποψιαστεί ότι κινδύνευε.\nΠροτού περάσουν τρεις μέρες και χάσει το εισιτήριο της επιστροφής.\nΟ Κωστής Ζαφειρόπουλος γέλασε. Αν έχανε το εισιτήριο της επιστροφής, δεν θα είχε λεφτά ούτε για να τηλεφωνήσει στο γέρο, να του πει ότι ζούσε. Από την άλλη, έτσι όπως είχαν έρθει τα πράγματα, μπορεί να μη ζούσε καν.\nΔεν είχε ιδέα πόσες ώρες είχαν περάσει. Ίσως τρεις, ίσως σαράντα. Κοιμόταν και ξυπνούσε χωρίς να μπορεί να παρακολουθήσει τη ροή των όσων συνέβαιναν στο κεφάλι του –γιατί γύρω του δεν συνέβαινε απολύτως τίποτα. Έξω από το δωμάτιο απλωνόταν απόλυτη ησυχία. Δύο φορές του έφεραν από ένα πιάτο με ρύζι και κιμά. Και τις δύο το έφαγε λαίμαργα κι ύστερα συνέχισε να περιμένει.\nΠώς διάολο είχε μπλέξει έτσι; Κυρίως, πώς θα ξέμπλεκε και ποιος θα πίστευε ότι του είχαν συμβεί όλα αυτά. Μήπως έπρεπε να δεχτεί την πρόταση του Άραβα, έστω για να βρει μια ευκαιρία να γλιτώσει; Αλλά όχι. Αν ο τύπος ήταν τόσο τρελός ώστε να τον φέρει ως εδώ, το να κάνει έστω και μία υποχώρηση προς το μέρος του, ίσως ισοδυναμούσε με αυτοκτ…\n«Ο Κύριος ρωτάει αν η γνώμη σας άλλαξε από τη χθεσινή σας συνομιλία» άκουσε ξαφνικά στα αγγλικά έξω από την πόρτα.\n«Όχι» απάντησε ξερά, προετοιμασμένος για διαπραγμάτευση.\n«Τότε είναι ώρα να φύγουμε» του είπε ο κουκουλοφόρος με τη βραχνή φωνή, μπαίνοντας μέσα για να του ξαναδέσει τα μάτια.\nΜέσα σε δέκα λεπτά, είχαν ακολουθήσει την ακριβώς αντίστροφη πορεία από τη χθεσινή και τον είχαν στοιβάξει ξανά στο πίσω μέρος του βαν, που τους περίμενε έξω ακριβώς από τον κήπο. Προσπαθώντας να βολέψει τα δεμένα μέλη του, ο Κωστής Ζαφειρόπουλος άκουσε τον ψεκασμό, αλλά δεν πρόλαβε να κρατήσει την αναπνοή του. Λίγο πριν χάσει ξανά τις αισθήσεις του, του φάνηκε πως τον χτύπησε, σαν σε όνειρο, η γνώριμη οσμή του πτηνοτροφείου.\nΤον άφησαν –τον πέταξαν σχεδόν- σε ένα στενό, δυο δρόμους από την πίσω είσοδο του Πάρκου Ερευνών. Το πρώτο που έκανε ήταν να ρωτήσει έναν περαστικό τι ώρα ήταν –και τι μέρα. Ο τύπος τον κοίταξε κάπως περίεργα. Δώδεκα, του είπε. Μια μέρα μετά.\nΑν ο κόσμος των υπόλοιπων ανθρώπων ήταν ακόμη στη θέση του, οι παρουσιάσεις θα είχαν τελειώσει. Το πάρτι για το κλείσιμο του προγράμματος, επίσης. Το αεροπλάνο του πετούσε σε εικοσιτέσσερις ώρες ακριβώς. Υπήρχε χρόνος για μια τελευταία ζαριά. Και ο Κωστής Ζαφειρόπουλος όφειλε να την ρίξει.\nΣτη Γραμματεία, το πρόσωπο της συντονίστριας του προγράμματος ήταν αυστηρό.\nΦυσικά και διαγραφήκατε, του είπε. Μαζί μ’ εσάς και ολόκληρη η ομάδα σας, που δεν έφερε καμία ευθύνη για την αδικαιολόγητη απουσία σας.\nΤι εννοείτε «σας απήγαγαν», του είπε. Ποιος και γιατί; Και κυρίως, γιατί σας άφησαν τώρα;\nΤα πράγματά σας βρίσκονται συγκεντρωμένα στο χώρο της υποδοχής, του είπε. Μια και είστε εδώ, μπορείτε να ελέγξετε στον κοιτώνα σας μήπως έχουμε ξεχάσει κάτι.\nΟ Χανκ Μπέρφινλντ νίκησε στον τελικό γύρο των παρουσιάσεων, του είπε.\nΤης ζήτησε επίμονα να μιλήσει με τον διευθυντή. Μην με αναγκάσετε να καταγγείλω την πολιτική ίσων ευκαιριών του προγράμματος, της είπε. Είχε κι ο ίδιος εντυπωσιαστεί από το θράσος που του έδινε η απελπισία.\nΤον είχε δει μία φορά μόνο στη διάρκεια των εργαστηρίων. Ήταν σίγουρα ιδιοφυία και δεν είχε καμία πρόθεση να το κρύψει ή να το αρνηθεί. Πούλαγε την ιδιοφυία του (ίσως και πιο ακριβά από τα προϊόντα της) στους σπουδαστές, αλλά κυρίως στους συνεργάτες και τους χορηγούς, που είχαν κάνει τα προγράμματα του Πανεπιστημίου πιο περιζήτητα κι από θέση πρακτικής εξάσκησης στην Google. Ο Χάρι, το πουλέν, τού είχε πει πως ήταν τουλάχιστον ενενήντα ετών. Έδειχνε γύρω στα πενήντα πέντε.\n«Δεν έχω λόγο να αμφιβάλω για τα όσα μου λέτε» του είπε. «Δείξατε απόλυτη συνέπεια και μεγάλες προοπτικές στη διάρκεια του προγράμματος. Ωστόσο, δεν έχετε τρόπο να αποδείξετε τα λεγόμενά σας, οπότε μου είναι διπλά απαγορευμένο να ακυρώσω τα αποτελέσματα του διαγωνισμού και να ζητήσω την επανάληψή του. Έτσι κι αλλιώς» πρόσθεσε καρφώνοντας τα γκρίζα μάτια του στα δικά του «θα πρέπει να ξέρετε ότι, ακόμα και κάτω από άλλες συνθήκες, η απόφαση της επιτροπής θα ήταν μάλλον απίθανο να ανατραπεί».\nΟ Κωστής ένιωσε σαν να του έδινε κλοτσιά στο στομάχι. Ίσιωσε την πλάτη και έσφιξε κρυφά τις γροθιές του.\n«Αλλιώς έδειχναν τα πράγματα μέχρι προχθές. Αυτό μπορεί να το επιβεβαιώσει και η ομάδα μου» του είπε.\n«Μέχρι προχθές βρισκόσασταν στο εργαστήριο, μίστερ Ζαφειρόπουλος. Μέχρι προχθές η ιδέα σας ήταν απλώς μια ευφυής εφεύρεση. Βγάζοντάς την εκεί έξω, τη μετατρέπετε αυτόματα σε προϊόν. Ή σε όπλο».\n«Και ποιον απειλεί το προϊόν μου, σερ;» τον ρώτησε ο Κωστής κλείνοντας ασυναίσθητα τα μάτια, λες και δεν ήθελε, κυριολεκτικά, να αντικρίσει το ενδεχόμενο να είναι όντως πραγματικότητα το σουρεαλιστικό σενάριο που του περιέγραφε, μόλις λίγες ώρες πριν, ο παρανοϊκός του απαγωγέας.\nΤο πρόσωπο του άλλου σφίχτηκε, σαν να συνειδητοποιούσε ότι είχε πει περισσότερα απ’ όσα έπρεπε.\n«Μας απειλεί όλους, αν δεν έχει μελετηθεί μέχρι την τελευταία του λεπτομέρεια, μίστερ Ζαφειρόπουλος. Και η κριτική επιτροπή του διαγωνισμού ήταν έτσι κι αλλιώς της άποψης ότι η ιδέα σας έχει ακόμα δρόμο για την τελειοποίησή της. Είναι χαρακτηριστικό το ότι η ομάδα σας δεν έδειξε καμία προθυμία να παρουσιάσει, έστω και χωρίς εσάς, τη δουλειά των τελευταίων εβδομάδων».\nΟ Κωστής δεν ήξερε αν έπρεπε μπορούσε να γελάσει ή να εξαγριωθεί. Μπορεί να μην ήταν αρκετά έμπειρος ώστε να γνωρίζει τον τρόπο που λειτουργούσε η αγορά και τα συμφέροντά της, ήταν όμως αρκετά καλά εκπαιδευμένος ώστε να ξεχωρίζει ένα ατελές προϊόν από ένα ολοκληρωμένο. Και το Petroll ήταν παραπάνω από ολοκληρωμένο. Ήταν έτοιμο. Όσο για τον Χάρι και τους άλλους δύο, ήξερε ότι δεν θα αναλάμβαναν ποτέ μόνοι τους αυτή την ευθύνη.\nΑποφάσισε να κάνει μία τελευταία προσπάθεια. Ίσως να είχε παρεξηγήσει.\n«Έχω ακόμα εικοσιτέσσερις ώρες μέχρι να αναχωρήσω για την Ελλάδα» του είπε αποφασιστικά. «Θα ήθελα να μου κλείσετε ένα ραντεβού με τον κύριο Κέρτινγκ, με τον οποίο είχαμε ήδη συζητήσει την προοπτική συμμετοχής τους στην κατασκευή ενός πρωτοτύπου για το Petroll». Τραβηγμένη αλήθεια. Αθώο ψέμα. «Είναι πιστεύω το ελάχιστο που μπορείτε να κάνετε για την αναγνώριση της συμμετοχής και της συνεισφοράς μου στο διαγωνισμό».\n«Ο κύριος Κέρτινγκ θα έχει όλα τα στοιχεία σας στη διάθεσή του, αν θελήσει να σας ξαναβρεί, μίστερ Ζαφειρόπουλος». Η φωνή του διευθυντή ήταν πια καθαρός πάγος. «Και τώρα θα σας παρακαλούσα να αποχωρήσετε. Σας ευχαριστώ και καλό ταξίδι».\nΒγήκε από το Πάρκο χωρίς να κοιτάζει γύρω του –και, κυρίως, χωρίς να βλέπει. Σκασίλα του για τα πράγματα, πήρε μόνο το πορτοφόλι και το λάπτοπ του και έκανε νόημα στον φύλακα να κάνει με τα υπόλοιπα ό,τι του κατέβαινε στο νου. Πάντα υπερηφανευτόταν ότι μπορούσε να χωρέσει όλα του τα υπάρχουντα σε δύο κούτες –κι αυτές δεν ήταν καν απαραίτητες για να νιώθει πλήρης. Είχε το μυαλό του κι αυτό ήταν αρκετό, σκεφτόταν πάντα. Κι όμως να που τώρα βρισκόταν αναπάντεχα μπροστά σε κάτι πιο δυνατό κι απ’ αυτό.\nΔοκίμασε να τηλεφωνήσει στον Χάρι. Ο αριθμός του έδειχνε απενεργοποιημένος. Ξανάβαλε το κινητό στην τσέπη. Έτσι κι αλλιώς δεν θα ήξερε τι να του πει.\nΟ Άραβας μάλλον είχε δίκιο. Aκόμα κι αν δεν είχε 100% δίκιο, κρατούσε πλέον στα χέρια του τη μοναδική του ευκαιρία. Κι ο Κωστής Ζαφειρόπουλος προτιμούσε να βρεθεί σφαγμένος σε κάποιο χαντάκι της Καλιφόρνια, παρά να συνεχίσει να ζει γνωρίζοντας ότι δεν την κυνήγησε μέχρι τέλους.\nΜπήκε σαν υπνωτισμένος σε ένα μοτέλ με φωτεινή επιγραφή, που διαφήμιζε ότι διαθέτει τζάμπα Wi-Fi για κάθε δωμάτιο, έδωσε την πιστωτική του στην οξυζεναρισμένη ρεσεψιονίστ, που μάλλον είχε μόλις καταρρίψει το ρεκόρ Γκίνες για τη μεγαλύτερη τσιχλόφουσκα, και ακολούθησε τον γκρουμ στο δωμάτιο 59, που κατά πάσα πιθανότητα είχε να καθαριστεί από τότε που είχε εφευρεθεί το Wi-Fi. Δεν ήταν καν σίγουρος ότι θα προλάβαινε να χρησιμοποιήσει τη σύνδεση πριν τα βλέφαρά του κλείσουν, καταδικασμένα από την τελευταία ποσότητα του υπνωτικού που κυκλοφορούσε ακόμα στον οργανισμό του, ήξερε όμως ότι έπρεπε να το προσπαθήσει. Ζήτησε από τον γκρουμ να του φέρει τον πιο δυνατό στιγμιαίο καφέ που μπορούσε να βρει στο μπαρ του μοτέλ («Ολόκληρο το βάζο, σε παρακαλώ»), έκανε ένα γρήγορο, παγωμένο ντους και κάθισε μπροστά στον υπολογιστή, ανοίγοντας το Google Earth. Αυτό και τα εφαρμοσμένα μαθηματικά από το μάθημα επιλογής του Ε’ εξαμήνου, αυτά ήταν το τελευταίο λίτρο βενζίνης στο ντεπόζιτο των πιθανοτήτων του.\nΠόσες ώρες έλειψα; ρώτησε τον εαυτό του, προσπαθώντας να τραβήξει τη σκέψη του από το βάλτο στον οποίο βυθιζόταν, κάθε λεπτό και με μεγαλύτερη ένταση. Τριανταμία. Πόσες ώρες κράτησε η συζήτηση με τον τρελό –που ίσως τελικά να μην ήταν; Μία, βαριά. Πόσες ώρες μπορεί να έμεινα κλεισμένος σ’ εκείνο το δωμάτιο; Με βάση τον αριθμό των γευμάτων που του είχαν φέρει, σε συνάρτηση με την ασθενή αίσθηση του χρόνου που είχε αφήσει πίσω της η αγωνία του και η επίδραση του υπνωτικού, δεν πρέπει να είχε περάσει εκεί περισσότερες από είκοσι ώρες. Πράγμα που σήμαινε ότι η διαδρομή προς και από το κρυσφήγετο του Άραβα είχε διαρκέσει γύρω στις δέκα ώρες –πέντε προς κάθε κατεύθυνση. Από την αίσθησή του για την ταχύτητα με την οποία κινούνταν το φορτηγό, τα ελάχιστα λεπτά που ήταν ξύπνιος μέσα σ’ αυτό, έβγαζε το συμπέρασμα ότι έτρεχε με 120 χιλιόμετρα την ώρα –ένας ρυθμός που συμβάδιζε και με τις δυνατότητες που πρόδιδε ο ήχος της μηχανής του. Ο Κωστής σημάδεψε το σημείο όπου βρισκόταν το Πάρκο Ερευνών, σχημάτισε γύρω του έναν κύκλο με ακτίνα εξακοσίων χιλιομέτρων και άρχισε να σκανάρει με ένταση κάθε εκατοστό της περιφέρειάς του.\nΒρήκε αυτό που έψαχνε τρεις ώρες αργότερα, αφού είχε ήδη αρχίσει να προχωράει με το βλέμμα του προς το εσωτερικό του κύκλου. Εστίαζε και αφαιρούνταν διαδοχικά, ξαναγύριζε ξανά στα σημεία που είχε περάσει όταν τα μάτια του μισόκλειναν, έριχνε κρύο νερό στο πρόσωπό του και είχε ξεκινήσει να τραγουδάει δυνατά όποιο εμβατήριο θυμόταν από τις πικρές μέρες του στρατού, όταν εντόπισε στην οθόνη αυτό που ήλπιζε να βρει αλλά δεν ήταν καν σίγουρος ότι υπήρχε: μια μεγάλη περιφραγμένη έκταση, με κτίρια σαν κουτιά διάσπαρτα στην επιφάνειά της και μια σήμανση που του προκάλεσε μια μίνι ηλεκτρική εκκένωση εκεί που πριν από μερικά δευτερόλεπτα αιωρούνταν μόνο η απειλή του ληθάργου –«Πτηνοτροφεία Περντού».\nΤο σημείο βρισκόταν 540 χιλιόμετρα ανατολικά του Σαν Φρανσίσκο και δεν έδειχνε να εξυπηρετείται από σιδηροδρομικές γραμμές ή άλλου τύπου μέσα μαζικής μεταφοράς. Ο Κωστής τηλεφώνησε στη ρεσεψιόν και ζήτησε να τον συνδέσουν με το κοντινότερο γραφείο ενοικίασης αυτοκινήτων. Εφτά λεπτά αργότερα είχε φτάσει στο όριο την πιστωτική του και βρισκόταν ήδη στην έξοδο του μοτέλ, με ένα Red Bull στο χέρι. Δέκα λεπτά αργότερα έτεινε στον υπεύθυνο το διεθνές δίπλωμα οδήγησης που ο Γερός είχε επιμείνει φορτικά να βγάλει στα 21 του και άρπαζε με το άλλο χέρι τα κλειδιά του τεράστιου Χόντα Σιβίκ –του πιο γρήγορου οχήματος που είχε καταφέρει να του εξασφαλίσει, μέσα σε τόσο λίγη ώρα, ο εξυπηρετικότατος κύριος Σμιθ.\nΌταν αργότερα θα τον ρωτούσαν για εκείνη τη διαδρομή, δεν θα θυμόταν να διανύει ούτε ένα χιλιόμετρό της. Η μοναδική φορά στη ζωή του που αισθάνθηκε την παρόρμηση να πει «ευχαριστώ» σε όποιον κι αν ήταν εκείνος που τον είχε προστατεύσει (σε συνθήκες που ίσως και να ήταν αδύνατο να σε προστατεύσει κανείς), ήταν τη στιγμή που έφτασε, σώος και ασφαλής, έξω από την πύλη του θηριώδους πτηνοτροφείου Περντού.\nΤο πιθανότερο, φυσικά, ήταν πως ο Άραβας θα το είχε ήδη σκάσει.\nΤο πιθανότερο ήταν ότι εκείνος δεν θα μπορούσε καν να εντοπίσει τη βάση του –η μυρωδιά του πτηνοτροφείου μπορούσε να εκτείνεται σε απόσταση που έκανε το ψάξιμο απαγορευτικά χρονοβόρο, ίσως ακόμα και ουτοπικό\nΤο πιθανότερο ήταν ότι είχαν ήδη ξεκινήσει οι παραισθήσεις από την κούραση και την ψυχική αναταραχή.\nΤο πιθανότερο ήταν ότι αυτή η ιστορία θα τελείωνε με τρόπο τραγικό.\nΟ Κωστής Ζαφειρόπουλος έβαλε ξανά μπρος το αμάξι και άρχισε να ψάχνει.\nΣταμάτησε με το Χόντα έξω από την έπαυλη με τη σιδερένια πύλη συνειδητοποιώντας ότι δεν είχε κανένα πλάνο για το τι θα έκανε μετά: Για να εξακριβώσει αν ήταν εκείνη από την οποία είχε βγει δέκα ώρες νωρίτερα. Για να έρθει σε επαφή με τους ενοίκους της. Για να διαφύγει σε περίπτωση που τα πράγματα στράβωναν στην πορεία.\nΗ έπαυλη από μόνη της φαινόταν απροσπέλαστη. Το οίκημα διακρίνονταν κοντά στην κεντρική πύλη του κήπου, όμως τα κάγκελα σχημάτιζαν μια σχεδόν συμπαγή επιφάνεια και ο Κωστής μάντευε ότι ένα σωρό τεχνικά μέσα ασφαλείας, αόρατα στο απαίδευτο μάτι, σχημάτιζαν μια ασπίδα προστασίας ακόμα πιο αποτελεσματική από τη χειροπιαστή. Κουδούνι, φυσικά, δεν υπήρχε στην πύλη, ακόμα κι αν υποθέσουμε ότι θα έβρισκε τη δύναμη να το χτυπ…\n«Ο Κύριος σας περιμένει» άκουσε τη γνώριμη βραχνή φωνή του δεσμοφύλακα της προηγούμενης μέρας. Δεν φορούσε κουκούλα αυτή τη φορά και, παρότι κατέβαλε προσπάθεια για να σταθεί ευθυτενής και επιβλητικός, έδειχνε αστεία μικρόσωμος στο άνοιγμα της τεράστιας πύλης.\nΠριν από μας για μας, σκέφτηκε ο Ζαφειρόπουλος, αποφασισμένος να μην αφήσει τον εγωισμό του να καπελώσει την επιθυμία του για αποτέλεσμα. Ακολούθησε τον μελαχρινό υπηρέτη στο εσωτερικό του κήπου και σύντομα τα πόδια του πατούσαν στο ίδιο ξύλινο πάτωμα και η πλάτη του ανατρίχιαζε από την ακραία αύξηση της θερμοκρασίας μέσα στο σπίτι. Ακόμα και ο απαγωγέας του καθόταν μάλλον στο ίδιο σημείο απ’ όπου του είχε μιλήσει και την πρώτη φορά, μόνο που τώρα ο Κωστής μπορούσε να τον κοιτάξει στα μάτια.\nΉταν ελάχιστα μεγαλύτερος από εκείνον και λιγότερο γραφικός απ’ ότι τον περίμενε: περισσότερο έμοιαζε με αμερικάνο μπάσταρδο τρίτης γενιάς, με ρίζες από την Αραβία, στέλεχος διοίκησης ανθρώπινων πόρων, με γυναίκα, σκύλο και παιδιά, παρά με εγκληματία πετρελαιοπαραγωγό με αντι-μονοπωλιακές ανησυχίες.\n«Ήρθατε, μίστερ Ζαφειρόπουλος» του είπε απλά, διαπιστώνοντας και όχι ρωτώντας. «Θέλετε να μου εξηγήσετε τι σας κάνει να πιστεύετε ότι δεν είναι ήδη αργά;»\nΉταν η μόνη απάντηση που είχε προετοιμάσει.\n«Το ότι σας εντόπισα. Και μπορώ να σας καταγγείλω ανά πάσα στιγμή. Αλλά απ’ ότι καταλαβαίνω, αυτό μάλλον δεν σας πτοεί. Ευτυχώς, παραμένω ο μοναδικός που μπορεί αυτή τη στιγμή να σας βοηθήσει να βγείτε από το επιχειρηματικό σας αδιέξοδο».\n«Και για μένα ισχύει το ίδιο, νεαρέ» τον έκοψε αυστηρά ο άλλος. «Τώρα, φαντάζομαι, το ξέρεις».\n«Δεν ξέρω αν ισχύουν όλα αυτά που μου είπες προχθές. Ξέρω ότι η απουσία μου από τη σημερινή εκδήλωση, για την οποία ευθύνεσαι αποκλειστικά, με έφερε αντιμέτωπο με μια συμπεριφορά που βάζει φρένο στις επιδιώξεις μου. Δες το κι έτσι: πλέον οφείλεις να με αποζημιώσεις».\nΟ Άραβας γέλασε δυνατά. «Σε πέταξαν έξω με τις κλοτσιές, έτσι; Σ’ το είχα πει. Αν δεν ήσουν αρκετά επιπόλαιος ώστε να βγεις μόνος σου βόλτα στα σκοτεινά, αν είχε χρειαστεί να περιμένουμε να σε ξεμοναχιάσουμε στις τουαλέτες για να σε φέρουμε ως εδώ, τότε ίσως να μας είχα προλάβει εκείνοι. Γέλασε ξανά. «Σε κάθε περίπτωση, την απαγωγή δύσκολο να τη γλιτώσεις».\nΟ Κωστής μούγκρισε ενοχλημένος. «Τελείωνε μ’ αυτά. Ώρα να μπούμε στο ψητό».\n«Μη βιάζεσαι. Θα πρότεινα να φας κάτι πρώτα. Και να κοιμηθείς. Φτιάχνουν δυνατά ματζούνια στα μέρη μας. Φαίνεται να σε διέλυσε το συγκεκριμένο. Και φυσικά τώρα είσαι φιλοξενούμενός μου. Πες μου αν χρειάζεσαι οτιδήποτε, θα είναι χαρά μου να νιώσεις άνετα εδώ».\n«Ένα τηλέφωνο» του είπε ο Κωστής, συνειδητοποιώντας ότι όντως δεν είχε δύναμη ούτε για παραπάνω λέξεις. Ένα τηλέφωνο ήθελε μόνο, να πει στο γέρο του πως όλα θα πήγαιναν καλά.


Πριν από μερικές ημέρες, βρέθηκα στη συνέντευξη Τύπου του Public για την ανακοίνωση των οικονομικών του αποτελεσμάτων. Πέρα από τους αριθμούς και τα ποσοστά, ακούστηκαν και διάφορα άλλα ενδιαφέροντα. Και επειδή retail και τεχνολογία είναι από τα αγαπημένα μου θέματα, κράτησα μια αναφορά για αυτό εδώ το άρθρο (ίσως επανέλθω και με άλλες). Μια που αφορούσε στην ζήτηση ενός smartphone.\nΤο iPhone 6, λοιπόν, ήταν ένα κινητό τηλέφωνο που έκανε την εμφάνιση του στα ράφια των καταστημάτων κάπου στα μέσα του 2014. Μετά από μερικά χρόνια, άρχισε να φεύγει από τα καταστήματα και να σταματάει η επίσημη διάθεση του (υπολογίζοντας, προφανώς, τη διάθεση από τους επίσημους μεταπωλητές). Όταν είχε πια αποσυρθεί, το Public αποφάσισε να το ξαναφέρει. Μάζεψε, λοιπόν, 345 κομμάτια και τα έβαλε προς πώληση. Σε πόσες ημέρες διατέθηκαν αυτά; Σε τρεις.\nΠώς ήξερε η γνωστή αλυσίδα ότι υπάρχει αυτή η ζήτηση; Ένας τρόπος ήταν, φυσικά, πώς έμπαινε κόσμος στα καταστήματα και ζητούσε το συγκεκριμένο μοντέλο από τους ίδιους τους πωλητές, καθώς, προφανώς, ήθελε να αποκτήσει ένα φθηνό smartphone με την υπογραφή της Apple (και δεν ήθελε να πάει στο Android της Google). Υπάρχει όμως και άλλη μια στρατηγική που χρησιμοποιήθηκε: η αναζήτηση στο ηλεκτρονικό της κατάστημα.\nΌπως ανέφερε ο Διευθύνων Σύμβουλος της εταιρίας, Χρήστος Καλογεράκης, «ο πελάτης πλέον μας βλέπει σαν μηχανή αναζήτησης. Παλιά τι έκανε; Έμπαινε στο site μας, από εκεί πήγαινε στο department και μετά στα προϊόντα. Τώρα, πηγαίνει κατευθείαν στο search και ψάχνει. Την ώρα που μπαίνει στο search, ψάχνει προϊόντα που έχουμε και άλλα που δεν έχουμε. Τι καλύτερη πλατφόρμα για να κάνεις τις αναλύσεις σου πάνω σε προϊόντα που ψάχνουν οι πελάτες και δεν έχεις;».\nΌπως τόνισε χαρακτηριστικά κατά τη διάρκεια της συνέντευξης Τύπου, «δεν μπορείτε να φανταστείτε τι ψάχνουν τα 50 εκατομμύρια επισκέψεις στο site μας». Το Public λοιπόν - σε μια πρακτική που σίγουρα θα εφαρμόζουν και άλλα καταστήματα, αυτού του μεγέθους ή και μικρότερα - κοιτάζει τι ψάχνουν οι επισκέπτες του ηλεκτρονικού καταστήματος του. Αν αυτό το αναζητούν πολλοί και ταιριάζει με τη στρατηγική και τα προϊόντα που διαθέτει, το φέρνει. Ή τουλάχιστον, αυτό συνέβη στην περίπτωση του iPhone.\nΤι προκύπτει από αυτό το παράδειγμα; Η σημασία των δεδομένων που προσφέρει η αναζήτηση στο ηλεκτρονικό σας κατάστημα. Σκεφθείτε το σχετικό πεδίο αναζήτησης ως τον τρόπο που ο πελάτης μπαίνει σε ένα κατάστημα και ζητάει από τον πωλητή ένα προϊόν. Εντούτοις, με το search box αυτό γίνεται πολύ πιο στοχευμένα, φέρνει πολύ πιο συγκεκριμένα αποτελέσματα και «αποκαλύπτει» συγκεκριμένες, «ειδικές», περιπτώσεις και ευκαιρίες. Όπως με το iPhone 6 που είδαμε παραπάνω.\nΑν και ξεφεύγουμε λίγο από την «καθαρή» αναζήτηση, για να δούμε τη σημασία των εσωτερικών στατιστικών που έχει στη διάθεση της μια ηλεκτρονική πλατφόρμα πωλήσεων, δεν χρειάζεται να κοιτάξουμε πιο πέρα από το γνωστό μας Skroutz. Πριν από μερικές εβδομάδες, ο συνιδρυτής της υπηρεσίας, Γιώργος Χατζηγεωργίου, έδωσε στη δημοσιότητα στατιστικά στοιχεία γύρω από τις πωλήσεις κινητών που πραγματοποιήθηκαν μέσω αυτής.\nΣύμφωνα με αυτά, «478.000 κινητά πωλήθηκαν μέσω του Skroutz το 2018 (1 συσκευή / λεπτό). H Xiaomi με μερίδιο 40,7%, Samsung 29,7%, Apple 7,9%. Η ίδια εικόνα και για το τελευταίο τετράμηνο όπου Xiaomi, Apple, Huawei κέρδισαν μερίδιο ενώ η Samsung έχασε». Χαρακτηριστικό είναι ένα σχόλιο που υπάρχει κάτω από την αναφορά του: «Πρόσβαση σε τέτοιου είδους στατιστικά real time μέσω κάποιου api υπάρχει η δυνατότητα να έχουμε;». Η απάντηση είναι αρνητική, αλλά πάνω σε αυτήν την ζήτηση θα μπορούσαν να «στηθούν καταστήματα».\nΑνακαλύψτε, λοιπόν, τι ψάχνουν οι χρήστες στο ηλεκτρονικό σας κατάστημα και δείτε τι από αυτά δεν διαθέτετε. Ίσως κάπου εκεί κρύβεται μια μεγάλη ευκαιρία.


Έρευνα και ανάπτυξη :: Τελική επιλογή - FytroSeeds - Σπόροι, λαχανικά, αρωματικά & κτηνοτροφικά, γκαζόν, λιπάσματα.\nΑρχική/Έρευνα και ανάπτυξη/Τελική επιλογή\nΟι ποικιλίες της FYTRO SEEDS καλύπτουν τις ανάγκες του επαγγελματία αγρότη.\nΜε κορυφαία ποιότητα, μεγάλες αποδόσεις και υψηλή ανοχή σε ιούς και ασθένειες είναι απόλυτα προσαρμοσμένες στις συνθήκες που επικρατούν στη Μεσόγειο και στο ιδιαίτερο μικροκλίμα της εκάστοτε περιοχής.\nΠαρακολουθώντας συνεχώς τις τάσεις της αγοράς και λαμβάνοντας υπόψη την επιθυμία του καταναλωτή για προϊόντα εύγευστα και ασφαλή, προτείνουμε ποικιλίες οι οποίες συνδυάζουν υψηλές ανοχές - άρα μικρότερη χρήση φυτοπροστατευτικών κατά την καλλιέργεια –με άριστα οργανοληπτικά χαρακτηριστικά.\nΠαράλληλα δίνουμε έμφαση σε πολλαπλασιαστικό υλικό που οδηγεί σε ομοιόμορφη παραγωγή, από καρπούς υψηλής διατηρησιμότητας. Με τον τρόπο αυτό υποβοηθάμε την τυποποίηση αλλά και την μεταφορά-αποθήκευση των προϊόντων, ειδικά όταν αυτά προορίζονται για εξαγωγή.\nΣτη σύγχρονη εποχή η κάλυψη των αναγκών μόνο του παραγωγού δεν αρκεί για να αυξήσει την ανταγωνιστικότητα των νωπών προϊόντων στις αγορές. Με αγάπη και αφοσίωση στη δουλειά μας, επιλέγουμε ποικιλίες λαχανικών που μπορούν να αυξήσουν το αγροτικό εισόδημα, ανταποκρινόμενες στα σύγχρονα καταναλωτικά πρότυπα.\nΝίκος Σταυριδάκης, Πρόεδρος Fytro Seeds


Συνάρτηση Mid, Πρόταση Mid\nΕπιστρέφει το καθορισμένο τμήμα μιας παράστασης συμβολοσειράς (Mid function), ή αντικαθιστά το τμήμα μιας έκφρασης συμβολοσειράς με άλλη συμβολοσειρά (Mid statement).\nText: Οποιαδήποτε έκφραση συμβολοσειράς που θέλετε να τροποποιήσετε.\nStart: Ακέραια έκφραση που δηλώνει τη θέση του χαρακτήρα εντός της συμβολοσειράς όπου αρχίζει το τμήμα της συμβολοσειράς που πρόκειται να αντικατασταθεί ή να επιστραφεί. Η μέγιστη επιτρεπτή τιμή είναι 65535.\nLength: Ακέραια παράσταση που επιστρέφει το πλήθος των χαρακτήρων που πρόκειται να αντικατασταθούν ή να επιστραφούν. Η μέγιστη επιτρεπόμενη τιμή είναι 65535.\nΑν παραληφθεί η παράμετρος Length στη Mid function, επιστρέφονται όλοι οι χαρακτήρες στην παράσταση συμβολοσειράς από τη θέση έναρξης ως το τέλος της συμβολοσειράς.\nΑν η παράμετρος Length στην Mid statement είναι μικρότερου μήκους από το κείμενο που πρόκειται να αντικατασταθεί, θα μειωθεί στο καθορισμένο μήκος.\nText: Η συμβολοσειρά που πρόκειται να αντικαταστήσει την παράσταση συμβολοσειράς (Mid statement).\nsInput = InputBox("Παρακαλώ εισάγετε μια ημερομηνία με την διεθνή μορφή 'ΕΕΕΕ-ΜΜ-ΗΗ'")\nTitle is: Συνάρτηση Mid, Πρόταση Mid


Ένας ακόμα επιθετικός | Onsports.gr\nhome ΠοδόσφαιροFootball LeagueΈνας ακόμα επιθετικός Κοινοποιήστε\nΈνας ακόμα επιθετικός\tΣυντάκτης: Ράπτης Βρασίδας\nΔημοσίευση: Παρασκευή, 15 Ιουλίου 2011 21.03\nΟ ΠΑΣ Γιάννινα θέλει να κάνει μία επιπλέον προσθήκη στην επιθετική γραμμή.\tΣτο Ελατοχώρι βρίσκεται από την Παρασκευή (15/07) το νέο μεταγραφικό απόκτημα των Ηπειρωτών, ο Σαντιάγκο Φρέαν. Με αυτό τον τρόπο η μεσαία γραμμή δείχνει να είναι πλήρης, οπότε το βλέμμα των «κυανόλευκων» στρέφεται στην ενίσχυση της επίθεσης. Τα δημοσιεύματα στην Αργεντινή έκαναν λόγο για συμφωνία με τον Λουίς Κουέβας και όπως διέρρευσε ο Λατινοαμερικάνος θα τεθεί στη διάθεση του Στεφάν Ντεμόλ τη Δευτέρα (18/07). Αν υπολογίσει κανείς ότι ο Ιμπραχίμα Μπακαγιόκο βρίσκεται κοντά σε συμφωνία για να ανανεώσει το συμβόλαιό του, τότε ο ΠΑΣ θα πρέπει να αποκτήσει έναν ακόμα επιθετικό. Κινήσεις έχουν γίνει ήδη και θεωρείται σχεδόν βέβαιο ότι αυτός θα προέρχεται από την αγορά της λατινικής Αμερικής.\tΚατηγορία: Football League


Τουρκία-Ελλάδα και εξοπλισμοί. Προκλήσεις και μπαχτσίς vs μίζας - Καλύτερη Λαμία\nHome / Unlabelled / Τουρκία-Ελλάδα και εξοπλισμοί. Προκλήσεις και μπαχτσίς vs μίζας\nΈκτο. Δημιουργεί την αίσθηση ενός ετοιμοπόλεμου και αήττητου στρατού, ο οποίος επί της ουσίας δεν έχει πολεμήσει ποτέ μετά το Β' παγκόσμιο πόλεμο. Ανταγωνίζεται μόνο πολύ υποδεέστερες δυνάμεις, με απώλειες μη ευκαταφρόνητες, που η κυβέρνηση τις καλύπτει ελέγχοντας τα Μέσα Μαζικής Ενημέρωσης.\nvia Press24.gr https://ift.tt/2NiIre0


υποσημείωση #02 Walter Benjamin Νεωτερικότητα και αυτοκτονία | Benjamin conti\ncritiqueandpraxis / December 24, 2015\nΔεν πάει πολύς καιρός που μια φίλη εδώ, ξεκίνησε να γράφει ένα μικρό βιβλιαράκι με θέμα την προσέγγιση της αυτοκτονίας στην λογοτεχνία. Ο Άμλετ ένα από τα περίφημα θεατρικά έργα του Σαίξπηρ, οι αφηγήσεις συγγραφέων στην αναγέννηση, η σχέση του Αυτόχειρα με το νερό στην λογοτεχνία, ο Μπαλζάκ είναι μερικά από αυτά που αυτήν την περίοδο με ώθησε να κάτσω να διαβάσω. Έτσι μου ήρθε στο μυαλό και ο Walter Benjamin από κάτι που διάβαζα πρόσφατα σε ένα από τα πιο δύσκολα βιβλία του για τον Μπωντλαίρ. Ως γνωστό ο Walter Benjamin ζούσε στο Παρίσι για ένα μεγάλο χρονικό διάστημα της ζωής του με πλήρη πρόσβαση στην βιβλιοθήκη του Παρισιού, κάτι που του έδωσε τον χρόνο να διαβάσει άπειρα έργα, λυρικής ποίησης, λογοτεχνίας κοκ. Με άλλα λόγια ο Benjamin ήταν μια κινούμενη βιβλιοθήκη ο ίδιος . Εδώ μια μικρή υποσημείωση από μικρά αποσπάσματα που βρήκα ενδιαφέρον:\nDecember 24, 2015 in ελληνικά. Tags: Charles Pierre Baudelaire, υποσημείωση, αυτοκτονία, κριτική θεωρία, καπιταλισμός, λυρική ποίηση, νεωτερικότητα, Walter Benjamin\n← Ενάντια σε κάθε αντισημιτισμό\nυποσημείωση #03 “μερικά αποσπάσματα από Μαρξ” →\n3 thoughts on “υποσημείωση #02 Walter Benjamin Νεωτερικότητα και αυτοκτονία”\nΓεια χαρά, πολύ ωραίο μπλογκ, προσφάτως το πήρα είδηση και το διαβάζω. Πρέπει να δεις την τυπολογία της αυτοκτονίας του Emil Durkheim, αν δε την έχεις υπόψη σου.\nΣε ευχαριστώ για τα καλά σου λόγια. Τώρα κοιτάω και το δικό σου μπλογκ. Όχι δεν το έχω υπόψιν μου το συγκεκριμένο κείμενο, άρα θα κάνω τον κόπο να το βρω και να του ρίξω μια ματιά.


ΕΣΗΕΑ: 24ωρη απεργία την Τετάρτη 26 Νοεμβρίου - Newpost.gr\nΤετάρτη, 19 Νοεμβρίου 2014, 17:09\nΕΣΗΕΑ: 24ωρη απεργία την Τετάρτη 26 Νοεμβρίου\nΔημοσίευση 19 Νοεμβρίου 2014, 17:09\nΑνανεώθηκε 20 Νοεμβρίου 2014, 00:18 Newsroom\nΗ ΕΣΗΕΑ προχωράει στην κήρυξη 24ωρης απεργίας από τις 06.00 π.μ. της Τετάρτης 26 Νοεμβρίου έως τις 06.00 π.μ. της Πέμπτης και στάσης εργασίας την ημέρα της απεργία της ΓΣΕΕ και της ΑΔΕΔΥ.\nΣτις 12.00 το μεσημέρι της Τετάρτης θα πραγματοποιηθεί απεργιακή συγκέντρωση έξω από το κτήριο της ΕΣΗΕΑ (Ακαδημίας 20). Την επομένη, και συγκεκριμένα την Πέμπτη θα πραγματοποιηθεί τρίωρη στάση εργασίας από τις 11:00 έως τις 14:00 προκειμένου να διευκολυνθεί η συμμετοχή στην στην κινητοποίηση ΓΣΕΕ και ΑΔΕΔΥ. Εξαιρούνται οι εργαζόμενοι που με ρεπορτάζ και εκπομπές θα καλύψουν την μεγάλη απεργιακή κινητοποίηση και τις απεργιακές συγκεντρώσεις σε όλη τη χώρα. Αναλυτικά η ανακοίνωση της ΕΣΗΕΑ: «Οι Συνεργαζόμενες Ενώσεις στο χώρο του Τύπου και των ΜΜΕ, συμμετέχουν στην 24ωρη πανελλαδική πανεργατική απεργία της ΓΣΕΕ και της ΑΔΕΔΥ και πραγματοποιούν 24ωρη απεργία από τις 06.00 π.μ. της Τετάρτης 26 Νοεμβρίου έως τις 06.00 π.μ. της Πέμπτης 27 Νοεμβρίου σε όλη τη χώρα.\n• Να δώσουν αγωνιστικό παρών στην απεργιακή συγκέντρωση στις 12 το μεσημέρι έξω από το κτίριο της ΕΣΗΕΑ – Ακαδημίας 20 και στην πορεία που θα ακολουθήσει στα υπουργεία Εργασίας και Οικονομικών»


Χωρίς τρεις για Αγρίνιο - BORO από την ΑΝΝΑ ΔΡΟΥΖΑ - boro.gr\nΑρχική / More / Αθλητικά / Χωρίς τρεις για Αγρίνιο\nΜε πρωινή προπόνηση συνέχισαν και την Πέμπτη οι ποδοσφαιριστές του Ολυμπιακού την προετοιμασία τους για τον αγώνα με τον Παναιτωλικό. Έριξαν το βάρος στην τακτική και την ανάπτυξη του παιχνιδιού και δούλεψαν ξανά με την μπάλα στα πόδια.\nΑτομικό και θεραπεία έκανε ο Φουστέρ, ενώ συντηρητικό πρόγραμμα και θεραπεία ακολούθησε και ο Σιόβας . Θεραπεία έκανε ο Ιμπραΐμα Αφελάι. Το πρόγραμμα την Παρασκευή περιλαμβάνει πρωινή προπόνηση, στις 09:00.


Σειρά Κειμένων Πολιτικής: Eλλάδα και Κύπρος, διδάγματα και ερωτήματα από την κρίση | ΔΙΚΑΙΟΣΥΝΗ\nΤο Κυπριακό Κέντρο Ευρωπαϊκών και Διεθνών Υποθέσεων, δημοσίευσε το Κείμενο Πολιτικής του Βασίλη Κωνσταντίνου Φούσκα, με τίτλο ΕΛΛΑΔΑ ΚΑΙ ΚΥΠΡΟΣ: ΔΙΔΑΓΜΑΤΑ ΚΑΙ ΕΡΩΤΗΜΑΤΑ ΑΠΟ ΤΗΝ ΚΡΙΣΗ.\nΟ Βασίλης Κωνσταντίνου Φούσκας είναι Καθηγητής Διεθνών Σχέσεων στο Πανεπιστήμιο του Ανατολικού Λονδίνου και διευθυντής του διδακτορικού προγράμματος στη Νομική και Οικονομική Σχολή του ίδιου Πανεπιστημίου. Είναι ιδρυτής και αρχισυντάκτης της Journal of Balkan and Near Eastern Studies (Routledge, 8 τεύχη ετησίως από το 1998). Η τελευταία του μεταφρασμένη μελέτη στα Ελληνικά είναι το κοινό του βιβλίο με τον Μπουλέντ Γκοκάϋ, Η Αποσύνθεση του Ευρω-Ατλαντισμού και ο Νέος Αυταρχισμός (Επίκεντρο, 2020, πρώτη έκδοση από τους Palgrave-Macmillan το 2019).\nPosted In ΑΝΑΚΟΙΝΩΣΕΙΣ, ΔΙΕΘΝΕΣ ΔΙΚΑΙΟ, ΕΝΗΜΕΡΩΣΗ, ΤΟΜΕΙΣ ΔΙΚΑΙΟΥ\nΠΔΣ: Tα διατάγματα που αφορούν την Ελληνική Τράπεζα να αποστέλλονται μέσω email και όχι δια χειρός


2 : ΥΔΑΤΑΝΘΡΑΚΕΣ. Εθνική λέξη κλειδί\nSACHARIDY 56 KULHYDRATER 2 CARBOHYDRATES 6 HIILIHYDRAATTI 6 CARBOHYDRATE 1 SZÉNHIDRÁTOK 1 CARBOIDRATI 2 KOOLHYDRATEN 20 WĘGLOWODANY 1 CARBOHIDRAŢI 7 UHLOHYDRÁTY 2 KOLHYDRAT 8\nΠροϊόν σε μορφή σκόνης το οποίο προσφέρεται…\nΠροϊόν σε μορφή σκόνης το οποίο προσφέρεται ως συμπλήρωμα διατροφής. Η σκόνη διαλύεται σε νερό και καταναλώνεται ως ρόφημα.\nΤο προϊόν παρουσιάζεται σε χάρτινο κουτί το οποίο περιέχει 20 φακελάκια των 78 γραμμαρίων. Συστατικά: πρωτεΐνες 57,6%, υδατάνθρακες 25,6%, βιταμίνες, ανόργανα συστατικά, κακάο, φυσικές και τεχνητές αρωματικές ουσίες, τεχνητές γλυκαντικές ουσίες και άλλα συστατικά.\nΕθνική λέξη κλειδί: ΠΑΡΑΣΚΕΥΑΣΜΑΤΑ ΔΙΑΤΡΟΦΗΣ ΚΑΚΑΟ ΣΕ ΣΚΟΝΗ ΣΥΜΠΛΗΡΩΜΑΤΑ ΤΡΟΦΩΝ ΒΙΤΑΜΙΝΕΣ ΓΙΑ ΠΑΡΑΣΚΕΥΗ ΠΟΤΩΝ ΠΡΩΤΕΙΝΕΣ ΥΔΑΤΑΝΘΡΑΚΕΣ


MadWorld Movies: The Girl with the Dragon Tattoo U.S. [Το Κορίτσι με το Τατουάζ] review\nThe Girl with the Dragon Tattoo U.S. [Το Κορίτσι με το Τατουάζ] review\nΗ διαδικασία του να δεις και να γράψεις κριτική για ένα remake μια τόσο πρόσφατης, αλλά ταυτόχρονα και διάσημης ταινίας, είναι από τις πιο άχαρες και άβολες επαγγελματικές καταστάσεις. Δε ξέρεις σε ποιους πρέπει να απευθυνθείς, δε ξέρεις αν θα πρέπει να αναλωθείς σε μια αυτονόητη σύγκριση ή αν θα πρέπει να φερθείς σαν να βλέπεις και γράφεις για κάτι πρωτότυπο. Το The Girl with the Dragon Tattoo ανήκει ακριβώς σε αυτή τη κατηγορία. Όλοι, σχεδόν, γνωρίζουν την Σουηδική έκδοση αλλά αυτό δε σημαίνει και ότι την έχουν δει.\nΣτην εξίσωση μπαίνει ασυναίσθητα και μία ακόμα σύγκριση, αυτή με το Let the Right One In, με τις πορείες των τεσσάρων ταινιών να είναι σχεδόν πανομοιότυπες: υπερεπιτυχημένη σουηδική ταινία βασισμένη σε βιβλίο, πολύ γρήγορο αμερικάνικο remake που αμφισβητήθηκε ο λόγος ύπαρξής του, εντυπωσιακά σοβαρή αντιμετώπιση του remake που έπεισε για την αξία της προσπάθειας, κριτική επιτυχία και εμπορικά μέτρια πορεία. Ούτε επίτηδες να γινόταν…\nΌπως έχει δηλώσει επανειλημμένα, τόσο ο σκηνοθέτης David Fincher όσο και η πρωταγωνίστρια του Rooney Mara, το The Girl with the Dragon Tattoo δεν αποτελεί remake της σουηδικής έκδοσης αλλά μεταφορά του best seller βιβλίου του Stieg Larsson. Οι αλλαγές που υπάρχουν στα σενάρια των δύο ταινιών είναι αρκετές αλλά κάπως επιφανειακές, και χωρίς να έχω διαβάσει το βιβλίο του Larsson, εκ πρώτης όψεως δε μπορώ να δηλώσω και ιδιαίτερα πεπεισμένος για τη δήλωση των δημιουργών της.\nΟ Mikael Blomkvist, ένας δημοσιογράφος καταδικάζεται για συκοφαντική δυσφήμηση ενός μεγαλοεπιχειρηματία και χάνει εκτός της επαγγελματικής του αξιοπιστίας και σχεδόν όλες του τις οικονομίες. Χωρίς να το γνωρίζει, βρίσκεται υπό στενή παρακολούθηση από τον Henrik Vanger, έναν υπερήλικα πάμπλουτο επιχειρηματία που ψάχνει τη λύση στο μεγαλύτερο μυστήριο που τον ταλαιπωρεί για 40 και πλέον χρόνια. Ο Vanger αναθέτει στον Blomkvist να ερευνήσει τη πιθανή δολοφονία της ανιψιάς του που εξαφανίστηκε πριν 40 χρόνια και ποτέ κανείς δε κατάφερε να βρει ποιος τη σκότωσε με τον Henrik να υποψιάζεται την ίδια του την, γεμάτη σκοτεινά μυστικά, οικογένεια. Ο Mikael δέχεται και ζητάει μια βοηθό, με τον Vanger να του προτείνει την 23χρονη Lisbeth Salander, μια «απροσάρμοστη» κοπέλα, γεμάτη τατουάζ και piercing, που ζει υπό κρατική επίβλεψη λόγω της παραβατικής συμπεριφοράς της, την ίδια κοπέλα που ερεύνησε όλη τη ζωή του Mikael για τον Vanger. Η έρευνα τους θα αποκαλύψει κάτι πολύ μεγαλύτερο από τη μυστηριώδη εξαφάνιση μιας έφηβης..\nΤο The Girl with the Dragon Tattoo ή «Άνδρες που Μισούν τις Γυναίκες» όπως είναι ο πρωτότυπος τίτλος του βιβλίου, είναι μια πολύ ενδιαφέρουσα ιστορία μυστηρίου, έρευνας, μυστικών, μίσους και βίας. Δεν είναι η υπόθεση που θα μας ενθουσιάσει με την πρωτοτυπία της αλλά με την ατμόσφαιρά της και το καλοδουλεμένο ξεδίπλωμά της. Η αμερικάνικη έκδοση έχει κάνει κάποιες «επικίνδυνες» επιλογές που καταφέρνουν να διατηρήσουν αναλλοίωτη την ατμόσφαιρά του πρωτότυπου φιλμ, πράγμα σπάνιο για ένα remake. Η ιστορία διαδραματίζεται στη Σουηδία, και όχι απλά σε κάποια χιονισμένη αμερικάνικη επαρχιακή πόλη, οι ήρωες παραμένουν Σουηδοί με δυσπρόφερτα ονόματα και αγγλικά με σουηδική προφορά. Τολμηρές μη-αλλαγές που αποδεικνύουν γιατί τις περισσότερες φορές, τα remakes από μη-αγγλόφωνες ταινίες αποτυγχάνουν στην αναδημιουργία της ατμόσφαιρας, αλλά όχι σε αυτή τη περίπτωση.\nΑπό τη παρουσίαση της πολυμελούς οικογένειας Vanger μέχρι την ανακάλυψη νέων στοιχείων για την υπόθεση, ο Fincher επιλέγει το δρόμο της σιωπής και της, ίσως υποχρεωτικής δεύτερης προβολής. Επιλέγει να δυσκολέψει το θεατή στη κατανόηση των νέων στοιχείων, με μακρινά και μη κεντραρισμένα πλάνα που δεν αποκαλύπτουν σχεδόν τίποτα, με το breakthrough να γίνεται κατανοητό μόνο από τις εκφράσεις των πρωταγωνιστών. Το ίδιο προκλητικό μονοπάτι ακολουθεί και στη παρουσίαση των πολλών, και με δύσκολα ονόματα, χαρακτήρων που αναφέρονται όλοι μαζί μέσα σε δύο προτάσεις και όταν επανεμφανίζονται στη διάρκεια της ταινία, επιτηδευμένα δε μας υπενθυμίζεται το ποιοι είναι, κάνοντάς μας να χάσουμε τον έλεγχο του τι βλέπουμε, κάπως παραπάνω από το επιτρεπτό.\nΜπορεί το «κορίτσι με το τατουάζ» να βρίσκεται στο τίτλο της ταινίας, αλλά δεν είναι λίγοι αυτοί που ισχυρίστηκαν ότι η ιστορία της προστέθηκε «τσόντα» με μοναδικό σκοπό την έντονη πρόκληση αλλά και τον εντυπωσιασμό. Είναι αλήθεια ότι σχεδόν μέχρι τα μισά της ταινίας δυσκολεύεσαι να καταλάβεις το λόγο παρουσία της Lisbeth, όμως όταν έρθει η ώρα αντιλαμβάνεσαι ότι αποτελεί το σημαντικότερο κρίκο αλλά και συστατικό που έδωσε στο βιβλίο αλλά και τη ταινία, τη φήμη που απέκτησε. Ένας σκοτεινός χαρακτήρας, γεμάτος ψυχολογικά και σωματικά τραύματα, στα όρια της ψυχασθένειας, παίρνει μια έρευνα δολοφονίας και την απογειώνει, προσθέτοντας μια τρίτη διάσταση που δε βρίσκεις εύκολα. Η Noomi Rapace έγινε παγκοσμίως διάσημη μετά από το ρόλο της ως Lisbeth, και σίγουρα το άξιζε και με το παραπάνω. Στην έκδοση του Fincher, το ρόλο έχει η Rooney Mara, μια νέα ηθοποιός που για το μόνο που ήταν γνωστή ήταν ένα πέρασμα από το Social Network, η συμμετοχή της στο αποτυχημένο remake του A Nightmare on Elm Street και…το επίθετό της, ως αδερφή της κάπως πιο γνωστής Kate Mara. Η 26χρονη Rooney όμως, έβαλε το κεφάλι κάτω και έκανε το ρόλο πραγματικά δικό της. Τρύπησε τις θηλές της, έκοψε και έβαψε το μαλλί της και υποδύθηκε ένα ρόλο που, όπως τη προειδοποίησε και ο Fincher, θα την στοιχειώνει για την υπόλοιπη καριέρα της, και όχι με καλό τρόπο.\nΔε ξέρω αν μια τέτοια σύγκριση είναι δίκαια, όμως παρά την εξαιρετική της ερμηνεία ως Lisbeth, η Mara δε κατάφερε να φτάσει τα ανατριχιαστικά, σχεδόν τρομακτικά επίπεδα της Rapace, και χωρίς να θέλω να μειώσω την αξία της, αν η Mara άξιζε την υποψηφιότητα για Όσκαρ πρώτου γυναικείου ρόλου, η Rapace θα άξιζε το αγαλματάκι, και δυστυχώς δε πήρε τίποτα. Στον αντίποδα, αυτός που με εντυπωσίασε θετικά, και κακώς δε σχολιάστηκε ούτε βραβεύτηκε είναι ο Daniel Craig, του οποίου οι μετοχές έχουν πέσει τα τελευταία χρόνια με τις Bond ή μη-Bond αποτυχίες του, όμως στο The Girl with the Dragon Tattoo έχει μία από τις καλύτερες ερμηνείες της καριέρας του που κακώς υποσκιάστηκε από τον ντόρο γύρω από τη Mara.\nΣτα πιο τεχνικά στοιχεία, παρά την απόλυτη επιτυχία του Fincher να αποτυπώσει τέλεια την ατμόσφαιρα της ιστορίας, η επιμονή του στο να μας δυσκολέψει να καταλάβουμε ποιος είναι ποιος και τι συμβαίνει, γίνεται ελαφρώς εκνευριστική, αφήνοντας ψήγματα επιδειξιομανίας. Αρνητική εντύπωση και ταυτόχρονη δικαίωση της ακαδημίας αποτέλεσε το soundtrack της πολυσυζητημένης δεύτερης συνεργασίας των Trent Reznor και Atticus Ross που λάμπει δια της απουσίας του με ελάχιστες εξαιρέσεις. Τέλος οι επιλογές σε φωτογραφία και μοντάζ, παρόλο που γίνονται από τους μόνιμους συνεργάτες του Fincher, Jeff Cronenweth και Angus Wall, δεν έχουν κάποιο από τα εντυπωσιακά στοιχεία που απολαύσαμε στις προηγούμενες ταινίες του, και ταυτόχρονα έχουν μια ύποπτη ομοιότητα με τη σουηδική ταινία, αναιρώντας τις δηλώσεις περί μη-remake.\nΕπιστρέφοντας στην εισαγωγή μου, το The Girl with the Dragon Tattoo ακολούθησε την ακριβώς ίδια πορεία με το Let Me In και στον ποιοτικό τομέα. Κράτησε ανέπαφη την ατμόσφαιρα, έκανε κάποιες αλλαγές που βελτίωσαν τον ρυθμό της ταινίας, αλλά ταυτόχρονα αλλοίωσαν την απόλαυση που προκαλεί στο θεατή. Το The Girl with the Dragon Tattoo είναι μια (σχεδόν) εξίσου καλή ταινία με το… The Girl with the Dragon Tattoo και αυτό είναι τελικά που μας αφήνει ως τελική εντύπωση.\nτου Αλέξης Κυριαζής στις Κυριακή, Ιουλίου 22, 2012\nYanni Spiridakis 23 Ιουλ 2012, 10:24:00 π.μ.\nτη βρήκα λίγο κουραστική σε κάποιο σημείο, όμως πολύ ενδιαφέρουσα σαν ταινία.\nΘα έλεγα πως είναι υπερβολικά ήρεμη με την έννοια πως κενές σκηνές δεν καλύπτονται από μουσική για να μας κρατήσουν σε εγρήγορση :[\nΑλέξης Κυριαζής 24 Ιουλ 2012, 1:11:00 μ.μ.\nΓια τη μουσική, δε μπορώ παρά να συμφωνήσω. Με τέτοια ονόματα, έπρεπε να λάμπει και σχεδόν δεν υπάρχει.\nΌσο για το κουραστική, δε μου φάνηκε, αλλά ήξερα και τι να περιμένω. Δε ξέρω αν έχεις δει τη Σουηδική έκδοση αλλά είχε ακριβώς τον ίδιο ρυθμό.\nThe Girl with the Dragon Tattoo U.S. [Το Κορίτσι μ...


Η ανασκαφική έρευνα στο απομακρυσμένο νησί της Κέρου - MaryMary.gr\nΚυριακή 17 Νοέμβριος\nΗ πρώτη έξοδος του Ουγγαρέζου μετά την απώλεια της μητέρας του: «Δεν το νιώθω ακόμα να διασκεδάσω»\nΚαγιά Vs Μαρτίνα: «Δεν πιστεύω ότι το μοντάζ της άλλαξε τον χαρακτήρα»\nΚαθημερινό, φθινοπωρινό make up\nΗλιάνα Παπαγεωργίου & SNIK μαζί στο Μιλάνο: Έχουμε φωτογραφία!\nΠοιο ζευγάρι της Ελληνικής showbiz χώρισε μετά από 6,5 χρόνια σχέσης;\nΕυρυδίκη Βαλαβάνη: Πρέπει να δεις πως ήταν πριν 11 χρόνια!\nΠετρούνιας - Μιλλούση: Η πρώτη φωτογραφία με την νεογέννητη κόρη τους\nMid Season Sales στο Marymaryshop.gr!\nΗ ανασκαφική έρευνα στο απομακρυσμένο νησί της Κέρου\n25 Ιανουαρίου 2018 · ΠΑΣΧΑΛΗΣ ΤΖΑΝΑΣ\nΗ Κέρος, το νησί στο κέντρο των Μικρών Κυκλάδων, μεταξύ Νάξου και Αµοργού, ορεινή, δύσκολα προσβάσιµη και ακατοίκητη σήµερα, είναι κηρυγμένος αρχαιολογικός χώρος με πλούσια ευρήματα της Εποχής του Χαλκού μεταξύ των οποίων και πλήθος κυκλαδικών ειδωλίων.\nΣτο δυτικότερο ακρωτήρι της Κέρου (που πλέον αποτελεί ένα μικρό νησάκι λόγω της ανόδου της στάθμης της θάλασσας), ακριβώς δίπλα από το προϊστορικό ιερό, βρίσκεται ο προϊστορικός οικισμός του Δασκαλιού. Εκεί, οι ανασκαφές φέρνουν στο φως πλήθος επιβλητικών και πυκνά δομημένων κατασκευών, αποδεικνύοντας πως πρόκειται για μια από τις πιο σημαντικές θέσεις στο Αιγαίο της πρώιμης Εποχής του Χαλκού (3η χιλιετία π.Χ.). Τα νέα ευρήματα δείχνουν ότι το Δασκαλιό καλυπτόταν σχεδόν εξ ολοκλήρου με μοναδικά μνημειακά οικοδομήματα, χτισμένα με πέτρα φερμένη από τη Νάξο, παρά την απόσταση των περίπου 10 χιλιομέτρων που χωρίζει τα δύο νησιά. Η ερευνητική ομάδα, με επικεφαλής αρχαιολόγους από το Πανεπιστήμιο του Cambridge, την Εφορεία Κυκλάδων και το Ινστιτούτο Κύπρου, υπολογίζει ότι εισήχθησαν περισσότεροι από 1.000 τόνοι πέτρας. Το οικιστικό αυτό συγκρότημα είναι έως σήμερα το μεγαλύτερο γνωστό στις Κυκλάδες την εποχή εκείνη.\nΤο Δασκαλιό έχει φυσικό πυραμιδοειδές σχήμα που οι εξειδικευμένοι τεχνίτες της εποχής ανέδειξαν ακόμα περισσότερο κατασκευάζοντας επάλληλες σειρές από ογκώδεις αναλημματικούς τοίχους, κάνοντάς το να μοιάζει με βαθμιδωτή πυραμίδα, ένα μεγαλειώδες μνημείο που αναδύεται από τη θάλασσα. Στις επίπεδες αναβαθμίδες που σχηματίζονταν ανάμεσα στους τοίχους, οι κτίστες χρησιμοποίησαν τη ναξιώτικη πέτρα για να δημιουργήσουν εντυπωσιακές κατασκευές. Ο καθηγητής Colin Renfrew του Πανεπιστημίου του Cambridge, συν-διευθυντής της ανασκαφής, υποστηρίζει ότι το ακρωτήρι με τη στενή δίοδο που το ένωνε με την Κέρο απέκτησε κεντρικό ρόλο καθώς αποτελούσε το καλύτερο φυσικό λιμάνι του νησιού, έχοντας εξαιρετική θέα στο βόρειο, νότιο και το δυτικό Αιγαίο.\nΤα Αρχαιολογικά Ευρήματα της Ανασκαφής του 2017\nΣκάβοντας μια εντυπωσιακή κλίμακα που ήρθε στο φως στα κατώτερα αναλήμματα, οι αρχαιολόγοι διαπίστωσαν την προηγμένη τεχνογνωσία και κατασκευαστική δεινότητα αυτού του πολιτισμού, 1.000 ολόκληρα χρόνια πριν από τα φημισμένα ανάκτορα των Μυκηναίων. Κάτω από τα σκαλιά και ανάμεσα στους τοίχους ανακάλυψαν ένα εξελιγμένο σύστημα αποστραγγιστικών αγωγών, που υποδηλώνει μια πολυλειτουργική αρχιτεκτονική, προσεκτικά σχεδιασμένη εκ των προτέρων. Οι αναλύσεις που γίνονται σε υλικό από το εσωτερικό των αγωγών θα δείξουν εάν αυτοί ήταν αποχετευτικοί ή εξυπηρετούσαν τη μεταφορά καθαρού νερού.\nΗ υποδευθύντρια του προγράμματος Δρ. Εύη Μαργαρίτη και η Δρ. Ιωάννα Μουτάφη εξετάζουν δείγματα στις εγκαταστάσεις της ανασκαφής στο Κουφονήσι\nΤα ανασκαφικά ευρήματα δείχνουν πως οι κάτοικοι του Δασκαλιού ήταν έμπειροι μεταλλουργοί -η μεταλλουργία ήταν η πιο σημαντική τεχνολογία της 3ης χιλιετίας π.Χ.- όμως στην Κέρο δεν υπάρχουν κοιτάσματα χαλκού, οπότε είναι βέβαιο πως οι πρώτες ύλες εισάγονταν από αλλού (από άλλα νησιά του Αιγαίου όπως η Σέριφος ή η Κύθνος, ή από την ηπειρωτική Ελλάδα). Δραστηριότητες όπως η τήξη των μετάλλων και η χύτευση αντικειμένων ήταν πολύ συνηθισμένες μέσα στα κτίρια του Δασκαλιού. Η ανασκαφή του 2017 έφερε στο φως δύο εργαστήρια μεταλλοτεχνίας, με χαρακτηριστικά κατάλοιπα κατεργασίας καθώς και συναφή αντικείμενα. Σε ένα από αυτά βρέθηκαν ένας μολύβδινος πέλεκυς, μια μήτρα για την κατασκευή χάλκινων μαχαιριών, καθώς και δεκάδες κεραμικά θραύσματα καλυμμένα με υπολείμματα χαλκού. Επίσης, βρέθηκε το ανώτερο τμήμα ενός άθικτου πήλινου φούρνου, ο οποίος υποδηλώνει έναν ακόμα χώρο μεταλλουργικής δραστηριότητας που θα ανασκαφεί πλήρως την επόμενη χρονιά.\nΤο χώμα της ανασκαφής εξετάζεται εξονυχιστικά καθώς μικροσκοπικά στοιχεία, όπως καμένοι σπόροι, φυτόλιθοι (ανόργανα φυτικά κατάλοιπα με σύσταση πυριτίου), καμένο ξύλο, οστά ζώων και ψαριών, δίνουν πλούσιες πληροφορίες. H ανάλυση λιπιδίων και αμύλου σε κεραμικά αγγεία και λίθινα εργαλεία δίνει επίσης στοιχεία για την παραγωγή και την κατανάλωση τροφίμων. Τα απανθρακωμένα φυτικά κατάλοιπα προέρχονται κυρίως από όσπρια και καρπούς, όπως το σταφύλι, οι ελιές, τα σύκα και τα αμύγδαλα, αλλά και δημητριακά, όπως το δίκοκκο σιτάρι και το κριθάρι. Από τα στοιχεία αυτά επισημαίνεται ότι η Κέρος δεν ήταν αυτοσυντηρούμενη, δηλαδή μεγάλο μέρος των τροφίμων εισαγόταν από αλλού και βάσει αυτών των νέων στοιχείων, πρέπει να αναθεωρηθούν οι γνώσεις μας για τα δίκτυα ανταλλαγών της εποχής του Χαλκού, προκειμένου να συμπεριλάβουμε σ’ αυτά και την ανταλλαγή τροφίμων.\nΗ επικεφαλής του περιβαλλοντικού προγράμματος, Δρ. Εύη Μαργαρίτη από το Ινστιτούτο Κύπρου υπογραμμίζει: «Το Δασκαλιό έχει ήδη προσφέρει σημαντικά στοιχεία για την καλλιέργεια της ελιάς και του σταφυλιού. Πρόκειται για δύο βασικά νέα εξημερωμένα είδη που διευρύνουν τους ορίζοντες της γεωργίας κατά την τρίτη χιλιετία. Το πρόγραμμα περιβαλλοντικής μελέτης στο Δασκαλιό φέρνει στο φως τον τρόπο με τον οποίο αναπτύχθηκαν οι αγροτικές πρακτικές κατά τη διάρκεια της ζωής της θέσης».\nΣυμπερασματικά, ο Δρ. Michael Boyd από το Πανεπιστήμιο του Cambridge, συν-διευθυντής της ανασκαφής, επισημαίνει πως στο Δασκαλιό παρατηρούνται οι αρχές της αστικοποίησης: α) συγκεντρωτισμός, δηλαδή η συμμετοχή απομακρυσμένων κοινοτήτων σε δίκτυα με έδρα αυτή τη θέση, β) εντατικοποίηση της βιοτεχνίας και της γεωργικής παραγωγής, γ) επιβλητικότητα στην αρχιτεκτονική, και δ) σταδιακή υπαγωγή των τελετουργικών πτυχών του ιερού στο ευρύτερο πλαίσιο λειτουργίας της θέσης. Όλα αυτά μαρτυρούν διεργασίες κοινωνικών αλλαγών, από την παλαιότερη περίοδο όπου οι δραστηριότητες επικεντρώνονταν σε τελετουργικές πρακτικές στην Κέρο μέχρι την αυξανόμενη ισχύ του Δασκαλιού στα επόμενα χρόνια.\nΠρωτοποριακές Ερευνητικές Μέθοδοι\nΣτην ανασκαφή της Κέρου εφαρμόζονται πρωτοποριακές για την αιγαιακή αρχαιολογία μέθοδοι καταγραφής. Όλα τα δεδομένα καταγράφονται ψηφιακά, μέσω μιας νέας εφαρμογής για τεχνολογία iOS που ονομάζεται iDig. Για πρώτη φορά, ανασκαφικά δεδομένα και αποτελέσματα εργαστηριακής μελέτης καταγράφονται ταυτόχρονα στο ίδιο σύστημα, έτσι ώστε κάθε μέλος της ανασκαφικής ομάδας να έχει άμεση πρόσβαση σε όλες τις διαθέσιμες πληροφορίες σε πραγματικό χρόνο. Τρισδιάστατα μοντέλα των ανασκαφικών τομών δημιουργούνται σε όλα τα στάδια της έρευνας με τη χρήση φωτογραμμετρίας, ενώ στο πέρας της ανασκαφικής περιόδου ο χώρος αποτυπώνεται λεπτομερώς με σαρωτή λέιζερ από την εξειδικευμένη ομάδα του Ινστιτούτου Κύπρου.\nΚατά τη διάρκεια της ανασκαφικής περιόδου 2017, το Ινστιτούτο Κύπρου και το Πανεπιστήμιο του Cambridge συνδιοργάνωσαν για δεύτερη φορά ένα υψηλών προδιαγραφών εκπαιδευτικό πρόγραμμα πρακτικής εξάσκησης στο πεδίο. Φοιτητές από την Ελλάδα, την Αυστραλία, τη Νέα Ζηλανδία, τις ΗΠΑ, τον Καναδά και το Ηνωμένο Βασίλειο συμμετείχαν στην ανασκαφή, αποκομίζοντας πολύτιμη εμπειρία σε σύγχρονες ανασκαφικές μεθόδους και καινοτόμες επιστημονικές τεχνικές. Το εκπαιδευτικό πρόγραμμα προάγει τις αρχές της αρχαιολογικής επιστήμης, χάρη στον συνδυασμό διδασκαλίας και έρευνας κατά τη διάρκεια της ανασκαφικής διαδικασίας.\nΟι ανασκαφές Κέρου αποτελούν ερευνητικό πρόγραμμα της Βρετανικής Σχολής Αθηνών και διεξάγονται κατόπιν άδειας του Υπουργείου Πολιτισμού και Αθλητισμού. Το πρόγραμμα διευθύνεται από τους Καθ. Colin Renfrew και Δρ. Michael Boyd (McDonald Institute for Archaeological Research, Πανεπιστήμιο του Cambridge).\nΤο ερευνητικό πρόγραμμα υλοποιείται με την οικονομική υποστήριξη ελληνικών και ξένων φορέων και εταιρειών, και συγκεκριμένα για το 2017 των: Ινστιτούτο Αιγαιακής Προϊστορίας (INSTAP), Ινστιτούτο Κύπρου (the Cyprus Institute), the McDonald Institute for Archaeological Research, the British Academy, the Society of Antiquaries of London, the Gerda Henkel Stiftung, National Geographic Society, Cosmote, Blue Star Ferries, Easy dot και ιδιωτικών χορηγιών.\nΗ Μαργαρίτα Δρίλλια της εταιρείας Easy dot, αρχαιολόγος η ίδια και εθελόντρια στην ανασκαφή, τονίζει πόσο σημαντική είναι η στήριξη των χορηγών, είτε με καταβολή χρημάτων είτε με παροχή προϊόντων ή υπηρεσιών, καθώς καλύπτει το μεγαλύτερο μέρος της συνολικής δαπάνης του προγράμματος.\nΓιατί είπατε στην Διαβάτη πως η Καζαριάν θα παίξει Ίψεν;\nΓιατί δεν την αφήσατε να βγάλει ήρεμη τον Σεπτέμβρη; Όπως είδαμε στο πρωινό της Κατερίνας Καινούργιου, οι δημοσιογράφοι ενημέρωσαν την Χρυσούλα Διαβάτη για την απόπειρα που θα κάνει η Ειρήνη ...\nΠοιοι παρουσιαστές του Ant1 τελείωναν την εκπομπή τους και έφευγαν από διαφορετικές πόρτες;\nΕσύ στη φωτογραφία τους βλέπεις αγκαλιασμένους και χαρούμενους, αλλά η αλήθεια είναι άλλη και πικρή! Πριν από λίγο μάθαμε από την εκπομπή του Γιώργου Λιάγκα πως όταν η Σίσσυ Χρηστίδου ...\nΚρίσιμο χειρουργείο για τη Νόνη Δούνια: Τι συμβαίνει;\nΑρχικά να σου πούμε πως τώρα είναι όλα μια χαρά! Όπως είδαμε στην εκπομπή της Κατερίνας Καινούργιου η Νόνη Δούνια έκανε ένα κρίσιμο χειρουργείο, αφού έπρεπε να υποβληθεί σε επιδιόρθωση ...\nΟι φήμες οργιάζουν: Χώρισαν, αλλά μένουν ακόμα μαζί για τα παιδιά τους\nΔεν θέλουμε να πιστέψουμε αυτή την φήμη γιατί αυτό το ζευγάρι μας αρέσει πολύ. Ακούγεται όμως έντονα πως η Amal Clooney και ο George Clooney δεν τα πηγαίνουν πια και τόσο καλά. Συγκεκριμένα ...\nΔύσκολη η δουλειά της μάνας: «Είσαι με το ένα παιδί, έχεις τύψεις για το άλλο»\nΤώρα που είναι μητέρα δυο παιδιών, αποφάσισε να μοιραστεί μαζί μας τις σκέψεις της και τις ανησυχίες της. Με ένα instastory η Δούκισσα Νομικού μιλάει για τις τύψεις που αισθάνεται ως full ...\nGNTM - Spoiler: Αυτή η κοπέλα αποχωρεί την επόμενη εβδομάδα15 Νοεμβρίου 2019\nLooks για μακριά μαλλιά14 Νοεμβρίου 2019


Από το πρώτο έως το τελευταίο λεπτό! | Goal News Cy\nΚυπριακό Πρωτάθλημα ΠοδοσφαίρουΑ' ΚΑΤΗΓΟΡΙΑΑπό το πρώτο έως το τελευταίο λεπτό!\nΑπό το πρώτο έως το τελευταίο λεπτό!\nΣτη Νέα Σαλαμίνα δεν λένε μεγάλα λόγια. Δεν κουράζονται να επαναλαμβάνουν πως η υπόθεση «τρεις βαθμοί» δεν εξαρτάται αποκλειστικά από τα δικούς τους πόδια. Αυτό που υπόσχονται στον κόσμο της ομάδας είναι πως, όποιοι κι αν αγωνίζονται σε κάθε αγώνα θα βγάζουν μπόλικη ενέργεια στον αγωνιστικό χώρο, θα έχουν πάθος, πείσμα, αποφασιστικότητα και διάθεση για να παλεύουν από το πρώτο έως το τελευταίο λεπτό.\nΣτο εν λόγω περίγραμμα, λοιπόν, κινούνται και όσον αφορά στη σημερινή δύσκολη αναμέτρηση απέναντι στην ΑΕΛ. Μετά την ήττα από τον Εθνικό Άχνας στο Δασάκι, οι ερυθρόλευκοι δούλεψαν πάρα πολύ, δόθηκαν οι κατευθυντήριες γραμμές από το τεχνικό τιμ και άπαντες θέλουν να πιστεύουν πως η ομάδα θα παρουσιαστεί σαφώς πιο απαιτητική και διεκδικητική στη σημερινή της αποστολή. Στο εν λόγω ματς, πάντως, οι ερυθρόλευκοι πραγματοποίησαν πολύ καλή εμφάνιση κατά το πρώτο ιδιαίτερα μέρος, χάνοντας σημαντικές ευκαιρίες.\nΟι φίλοι της Νέας Σαλαμίνας θα δηλώσουν άλλη μια φορά το «παρών» τους στις κερκίδες του σταδίου «Αμμόχωστος», στηρίζοντας τους ποδοσφαιριστές του Σάββα Πουρσαϊτίδη. Το έπραξαν με την Πάφος FC, σε ένα 90λεπτο κατά το οποίο μπορεί να ηττήθηκε η ομάδα, αλλά στο τέλος χειροκρότησαν τους παίκτες για την προσπάθειά τους. Το έπραξαν και στο ματς με τον Ολυμπιακό, συγχαίροντας άπαντες για τη νίκη τους.\nΟ Κύπριος προπονητής δεν υπολογίζει στον Ιβάν Φουστάρ, ο οποίος ανέβασε ρυθμό στις προπονήσεις και δεν αποκλείεται στο επόμενο παιχνίδι να ενισχύσει το πλάνο. Ο Χοσέ Σαν Ρομάν αισθάνεται καλύτερα, ενώ το «πάλεψε» μέχρι χθες ο Ρόμπερτ Βεσελόφσκι χωρίς όμως να προλάβει τον αγώνα. Με αυτά και με αυτά, λοιπόν, ο Σάββας Πουρσαϊτίδης κατέληξε στις αποφάσεις για το αρχικό σχήμα, βασιζόμενος κατά τις προηγούμενες μέρες στους ετοιμοπόλεμους, σαφώς, ποδοσφαιριστές.\nΚάτω από τα δοκάρια θα είναι εκτός συγκλονιστικού απροόπτου ο Τάσος Κίσσας και στην άμυνα, εάν διατηρηθεί ο σχηματισμός 4-2-3-1, από τα δεξιά προς τα αριστερά οι Κύπρος Χριστοφόρου, Τζόρντι Σέσαρ, Μπένζιαμιν Λαμπό, Άντερσον Κορέια. Στην καρδιά του κέντρου το προβάδισμα έχουν οι Σάσα Μαριάνοβιτς και Φαρσάντ Νουρ, ενώ στα άκρα της επίθεσης μάλλον θα κινούνται οι Τσαρλς Ελουντού, Τόνια Τίστνελ. Από εκεί και πέρα, ο Ιωάννης Κωστή αναμένεται ότι θα επωμισθεί τον ρόλο του συνδετικού κρίκου μεταξύ κέντρου και επίθεσης και στην κορυφή θα πάρει θέση μάχης ο υψηλόσωμος Νιγηριανός Κίνγκσλι Ονουέγκμπου.


Σπόιλερ «φωτιά» για τις «Άγριες μέλισσες»! Ο Κωνσταντής «καρφώνει» τον Δούκα\n«Μπουρλοτιέρης» ο ερωτευμένος Κωνσταντής\nΓια τον έρωτα της Δρόσως ο Κωνσταντής θα προδώσει μέχρι και τον ίδιο του τον πατέρα!\nNέο σοκαριστικό σπόιλερ για τις «Άγριες μέλισσες» με τον γιο του Δούκα να τον καρφώνει στην Ελένη, αποκαλύπτοντας τα υποχθόνια σχέδιά του για τον συνεταιρισμό στο Διαφάνι! Η Λενιώ θα τον πιστέψει και θα σώσει τον συνεταιρισμό και το βιος των κατοίκων του χωριού! Η ερωτική σχέση λοιπόν του Κωνσταντή και της Δρόσως δεν θα αργήσει να γίνει γνωστή ανάμεσα στις δύο οικογένειες Σεβαστών και Σταμίρηδων.\nΟ Νικηφόρος θα τους πιάσει στα πράσα και θα ξεσπάσει άγριος καβγάς ανάμεσα στα δύο αδέρφια με βρισιές και απειλές. Η Ασημίνα θα ενημερωθεί γι’ αυτό το περιστατικό από ξένο άνθρωπο και θα νιώσει για ακόμη μια φορά μετέωρη.\nΟ Μπάμπης λοιπόν θα δει τη Δρόσω και τον Κωνσταντή μαζί, με αποτέλεσμα να τρέξει ξανά δίπλα στην αγαπημένη του Ασημίνα, για να την προστατέψει και να της πει να προσέχει τον μικρό Σέργιο. Εκείνη, έξαλλη, δεν θα διστάσει να κατηγορήσει τη Δρόσω για ύπουλη συμπεριφορά, προκειμένου να πάρει στα χέρια της το παιδί με τη βοήθεια του Κωνσταντή.\nΟ ασκός του Αιόλου έχει ανοίξει! Η Μυρσίνη και ο Δούκας θα πέσουν από τα σύννεφα με αυτή τη σχέση και θα κάνουν τα πάντα για να την αποτρέψουν. Η πρώτη θα τρελαθεί και θα απαγορεύσει στον γιο της να ξαναδεί τη Δρόσω, αφού γάμος έτσι και αλλιώς δεν μπορεί να γίνει.\nΑντίστοιχη αντίδραση, και πιο σκληρή, θα έχει και η Ελένη στο άκουσμα αυτής της σχέσης! Εναντιώνεται με δριμύ τρόπο και θα ανοίξει πόλεμο στο παράνομο ζευγάρι. Ο Κωνσταντής τότε κάνει την κίνηση ματ! Προσεγγίζει την Ελένη και για να της αποδείξει πως έχει τίμιες προθέσεις για τη μικρή της αδερφή της αποκαλύπτει τα πάντα σχετικά με τα σχέδια που κάνει ο Δούκας μαζί με τον Νικηφόρο για τον συνεταιρισμό!


«Τυγχάνει απορριπτέος ο ισχυρισμός της βαριάς σκοπουμενης σωματικής βλάβης. Συνάγεται ότι οπωσδήποτε θεώρησε ως πιθανο το θάνατο της παθούσας και το επιδοκίμασε», ανέφερε ο εισαγγελέας.\nΔημοσιευση: 21/10/2021 - 11:06\nΝα κηρυχθεί ένοχη για απόπειρα ανθρωποκτονίας η κατηγορούμενη για την επίθεση με βιτριόλι κατά της Ιωάννας Παλιοσπύρου πρότεινε ο εισαγγελέας.\n«Τυγχάνει απορριπτέος ο ισχυρισμός της βαριάς σκοπουμενης σωματικής βλάβης. Συνάγεται ότι οπωσδήποτε θεώρησε ως πιθανο το θάνατο της παθούσας και το επιδοκίμασε.\nΠροτείνω να κηρυχθεί ένοχη για τα απόπειρα ανθρωποκτονίας με ενδεχόμενο δόλο και σε ήρεμη ψυχική κατάσταση. Ζήτησε μια δίκαιη δική και μια δεύτερη ευκαιρία. Της δόθηκε δυνατότητα να απολογηθεί στον ανακριτή, να απολογηθεί ενώπιον μας για μια πράξη που έχει τελεσει και έχει ομολογήσει. Δεν έδωσε όμως ποτέ στην Ιωάννα τέτοια δυνατότητα. Την καταδίκασε εφόδου ζωής να ανεβαίνει κάθε μέρα ένα Γολγοθά».\nΔικαιοσύνη Επίθεση με βιτριόλι - Εισαγγελέας: Είχε σχέδιο εξόντωσης της Ιωάννας\nβιτριόλι εισαγγελέας απόπειρα ανθρωποκτονίας